title: Morajärven internointileiri

text: Olosuhteet Morajärven leirillä olivat ilmeisesti aluksi hyvät, mutta alkukesän aikana internoidut alkoivat kirjeissään valittaa erilaisista taudeista, puutteellisesta hygieniasta ja riittämättömästä ravinnosta. Kaikesta huolimatta leiri säästyi pahoilta kulkutaudeilta, esimerkiksi tuolloin eri puolilla maailmaa raivonnut espanjantauti ei saavuttanut Morajärveä lainkaan, vaikka se samaan aikaan surmasi Suomen vankileireillä tuhansia punaisia. Moranjärven internointileirillä kuoli ainoastaan yksi punakaartilainen, kun 26-vuotias kemiläinen työmies Iikka Hyvönen menehtyi elokuussa keuhkotautiin.


title: Pertti Hilkamo

text: Pertti ”Pepe” Hilkamo (23. elokuuta 1949 Hämeenlinna – 8. kesäkuuta 2004 Nilsiä) oli suomalainen lavastaja, joka teki uransa aikana yli 20 elokuvalavastusta sekä teatterilavastuksia muun muassa Tampereen Teatteriin, Suomen Kansallisteatteriin ja Kajaanin kaupunginteatteriin.


title: Pertti Hilkamo

text: Hilkamo palkittiin parhaan lavastuksen Jussi-palkinnolla elokuvista "Hamlet liikemaailmassa" (1988), "Rukajärven tie" (2000) sekä "Rölli ja metsänhenki" (yhdessä Ulla-Maija Väisäsen kanssa, 2002). Muita hänen lavastamiaan elokuvia ovat Pekka Parikan "Talvisota" ja "Pohjanmaa" sekä Matti Ijäksen "Sokkotanssi" ja "Haaveiden kehä".


title: Pertti Hilkamo

text: Lavastustyön lisäksi Hilkamo toimi muutamassa elokuvassa myös näyttelijänä. Hän teki nimiroolin vuoden 1976 elokuvassa "Antti Puuhaara".


title: Sabrina Filzmoser

text: Sabrina Filzmoser (s. 12. kesäkuuta 1980 Wels, Ylä-Itävalta) on itävaltalainen judon MM-mitalisti ja Euroopan-mestari.


title: Sabrina Filzmoser

text: Filzmoser saavutti MM-kilpailuissa pronssia 57 kg:n sarjassa Kairossa 2005 ja Tokiossa 2010 sekä sijoittui seitsemänneksi Tšeljabinskissa 2014. Olympialaisissa hän oli seitsemäs Lontoossa 2012.


title: Sabrina Filzmoser

text: Filzmoser voitti 57 kg:n Euroopan-mestaruuden Lissabonissa 2008 kukistettuaan loppuottelussa espanjalaisen Isabel Fernándezin, ja Istanbulissa 2011, jolloin finaalissa kaatui portugalilainen Telma Monteiro. Hän saavutti samassa sarjassa EM-hopeaa Wienissä 2010 hävittyään finaalissa romanialaiselle Corina Căprioriulle, ja Budapestissa 2013, jolloin hävisi loppuottelussa ranskalaiselle Automne Pavialle. Hän on saavuttanut 57-kiloisissa EM-pronssia Düsseldorfissa 2003, Rotterdamissa 2005, Tampereella 2006, Belgradissa 2007 ja Montpellier’ssa 2014. Lisäksi hän oli viides Bukarestissa 2004 ja Tel Avivissa 2018 sekä seitsemäs Tbilisin EM-kilpailuissa 2009 ja Bakun Euroopan kisoissa 2015.


title: Sabrina Filzmoser

text: Filzmoser saavutti alle 20-vuotiaiden EM-kilpailuissa 52 kg:n sarjassa kultaa 1998, hopeaa 1999 ja pronssia 1997. Sotilaiden maailmankisoissa hän on saanut kultaa 57-kiloisissa 2007 ja hopeaa 52-kiloisissa 1999. Sotilaiden maailmanmestaruuden hän on voittanut 57 kg:n painoluokassa 2001, 2002, 2004, 2005 ja 2006 sekä saanut pronssia 2000.


title: Sabrina Filzmoser

text: Filzmoser on saavuttanut Masters-, Grand Slam- ja Grand Prix -kilpailuissa neljä turnausvoittoa, neljä kakkossijaa ja kaksitoista kolmossijaa. Maailmancupeissa ja Continental Open -kilpailuissa hänellä on kuusi turnausvoittoa, kahdeksan kakkossijaa ja neljä kolmossijaa. Hän on voittanut aikuisten sarjassa kolmetoista Itävallan-mestaruutta.


title: Tapio Vartiovaara

text: Tapio Vartiovaara (18. toukokuuta 1905 Helsinki – 20. helmikuuta 1940 Joutseno) oli suomalainen ampuja, joka menehtyi talvisodassa Taipaleenjoen Terenttilässä saamiinsa vammoihin.


title: Tapio Vartiovaara

text: Vartiovaaran vanhemmat olivat lääketieteen ja kirurgian tohtori Arvi Wartiovaara ja Tyra Charlotta Herlin. Hän tuli ylioppilaaksi 1928, aikoi diplomaatiksi ja opiskeli Helsingin yliopistossa valtiotieteitä 1929-1934, mutta siirtyi sitten Teknilliseen korkeakouluun opiskelemaan arkkitehdiksi. Lääkintöhallituksen rakennustoimistossa Vartiovaara työskenteli elo- ja syyskuun 1939, mutta ei ehtinyt valmistua ennen talvisodan syttymistä.


title: Tapio Vartiovaara

text: Vartiovaara oli menestynyt pistooliampuja, Suomen mestari 50 m vapaapistoolissa 1933-1935 ja sotilaspistoolin Suomen mestari kahtena vuotena. Berliinin olympialaisissa 1936 hän sijoittui 50 m vapaapistoolissa viidenneksi tuloksella 537. Ammunnan maailmanmestaruuskilpailuissa 1937 hän voitti Suomen joukkueessa samassa lajissa hopeaa.


title: Tapio Vartiovaara

text: Vartiovaara suoritti asevelvollisuutensa 1928-1929, talvisodassa reservin vänrikki Vartiovaara palveli JR 28:ssa, joka muuttui JR 19:ksi tammikuussa 1940. Hän osallistui rykmentin 1. konekiväärikomppaniassa Taipaleenjoen Terenttilän kylän Mustaojan taisteluihin. Ampumahautaa vihollisista puhdistanut Vartiovaara haavoittui 19. helmikuuta 1940 ja kuoli seuraavana päivänä Rauhan sotasairaalassa Joutsenossa.


title: Inkeri Luoma-aho

text: Inkeri Luoma-aho (24. syyskuuta 1936 Alajärvi – 3. kesäkuuta 2015 Lahti) oli suomalainen näyttelijä, jonka erikoisalaa oli operetti. Pitkäaikaisimman uran hän teki Lahdessa, jossa hän työskenteli Lahden kaupunginteatterissa 1963–2000. Teatterin lisäksi hän teki elokuvaroolin ja näytteli televisionäytelmissä.


title: Inkeri Luoma-aho

text: Luoma-aho valittiin vuoden 1998 lahtelaiseksi.


title: Jaakko Vuorela

text: Jaakko Jalmari Vuorela (2. tammikuuta 1910 Kälviä – 30. tammikuuta 1940 Ruokolahti) oli suomalainen taistelulentäjä, joka menehtyi talvisodassa.


title: Jaakko Vuorela

text: Vuorelan vanhemmat olivat kirkkoherra Jalmari Vuorela ja Edla Jussila. Hän tuli ylioppilaaksi Tampereen lyseosta 1930 ja ryhtyi sotilasuralle. Asevelvollisuutensa Vuorela suoritti 1930-1931, kävi kadettikoulun 1930-1931 ja ylennettiin luutnantiksi 1935. Ohjaaja-tähtääjäkurssin hän suoritti 1932-1933, luutnanttikurssin 1937 ja kapteenikurssin 1939. MeLE:ssä Vuorela palveli vuodesta 1933.


title: Jaakko Vuorela

text: Talvisodassa Vuorela toimi hävittäjälentäjänä Lentolaivue 24:ssa, osallistuen ilmataisteluihin Viipurin läheisyydessä ja Kannaksella. Hänen nimissään olivat laivueen kaksi ensimmäistä voittoa sodassa, 1. joulukuuta 1939 kello 12.05 (Perojoki) ja kello 12.20 (Vammeljärvi), molemmat Fokker D.XXI-koneella alas ammuttuja venäläisiä Tupolev SB-2-pommikoneita. Tammikuun 30. päivänä 1940 Vuorela törmäsi Ruokolahden Kietävän kylässä kovassa sumussa laskeutuessaan puiden latvoihin, kone tuhoutui ja Vuorela sai surmansa.


title: Edenred

text: Edenred Finland Oy on työsuhde-etujen maksuvälineitä tarjoava yritys. Sen tuotteisiin kuuluvat lounasedun, liikunta- ja kulttuuriedun sekä työsuhdematkaedun maksamiseen tarkoitetut maksuvälineet, kuten Lounasseteli™ ja Virikeseteli, prepaid-kortit Ticket Lounas- ja Ticket Virike- sekä lounas- ja virike-edun yhdistävä Ticket Duo®. Suomessa Edenredin etukortit ja -setelit käyvät yli 14 000 ravintolassa ja yli 6 000 liikunta- ja kulttuuripaikassa.


title: Edenred

text: Lisäksi Edenred Finlandin tuotevalikoimaan kuuluu Delicard, joka on pääasiassa herkku- ja design-valikoiman sisältävä, yrityksille suunnattu lahjakortti. Lahjakortin saaja voi itse valita haluamansa tuotteen annetun valikoiman joukosta.


title: Edenred

text: Edenred Finland Oy (ent. Delicard Oy) on toiminut Suomessa vuodesta 2005 alkaen, jolloin sen päätuote oli yrityslahjana toimiva Delicard-lahjakortti. Nykyään Edenred Finland tunnetaan työsuhde-eturatkaisuistaan, joiden parissa yritys on toiminut vuodesta 2011 alkaen. Edenred Finlandista tuli Suomen suurin työsuhde-etumaksuvälineiden tarjoaja vuonna 2014, kun Edenred osti lounas- ja virike-etuun tarkoitetut maksuvälineet Lounasseteli ja Virikeseteli sekä näiden korttivastineet Nets Oy:ltä .


title: Edenred

text: Suomessa Edenred Finlandilla on noin 60 työntekijää. Edenred Finland on osa Pariisin Euronext-pörssiin listattua Edenred-ryhmää, joka toimii 45 maassa noin 8 000 työntekijän voimin. Edenred-ryhmän toimialaan kuuluvat työsuhde-etuihin, kulujen hallinnointiin sekä motivointi- ja palkitsemisohjelmiin tarkoitetut ratkaisut. Sillä on lähes 770 000 asiakasta yksityiseltä ja julkiselta sektorilta, 1,5 miljoonaa palveluntarjoajaa ja 43 miljoonaa edunsaajaa.


title: Edenred

text: Edenred Finlandin työsuhde-etumaksuvälineet Suomessa ovat:Edenred Finlandin työsuhde-etumaksuvälineiden valikoimaan kuuluvat sekä uudelleen ladattavat prepaid-kortit mobiilimaksuominaisuudella että perinteiset setelit. Niiden avulla yritykset ja julkisen sektorin organisaatiot voivat tarjota työntekijöilleen lounas-, liikunta- ja kulttuuri- sekä työsuhdematkaetuja. Edenredin kortit ja setelit ovat kohdennettuja maksuvälineitä eli niillä voi maksaa ainoastaan sellaisia tuotteita ja palveluita, mihin ne on tarkoitettu. Lisäksi ne ovat henkilökohtaisia.


title: Flavodoksiini

text: Flavodoksiini on syanobakteereissa, eräissä heterotrofisissa bakteereissa ja eräissä levissä esiintyvä proteiini. Se kuuluu flavoproteiineihin, eli siihen on liittynyt prosteettiseksi ryhmäksi flaviinimononukleotidi. Flavodoksiini kykenee osallistumaan bakteerien ja levien aineenvaihdunnassa hapetus-pelkistysreaktioihin ja se korvaa ferredoksiinin toiminnan erityisesti ympäristöissä, joissa rautaionipitoisuus on matala.


title: Flavodoksiini

text: Flavodoksiini on molekyylimassaltaan noin 20 kDa oleva proteiini ja se on rakenteeltaan yksi yksinkertaisimmista flavoproteiineista. Flavodoksiini kuuluu happamiin proteiineihin ja se kykenee luovuttamaan ja vastaanottamaan sekä elektroneja että protoneja. Proteiini korvaa ferredoksiinin eräissä levissä ja syanobakteereissa toimien nitrogenaasin pelkistäjänä typensidonnassa ja fotosynteesissä. Flavodoksiinilla on muitakin biologisesti merkittäviä rooleja esimerkiksi "Escherichia coli" -bakteerissa se kykenee korvaamaan ferredoksiinin fosforoklastisissa reaktioissa, joissa palorypälehaposta muodostuu asetyylifosfaattia ja pelkistää hapettuneen metioniinisyntaasin uudelleenaktivoiden sen. Flavodoksiini toimii myös pelkistimenä eräiden bakteerien ribonukleotidireduktaasien toiminnassa. Hapettunut flavodoksiini on väriltään sinistä ja pelkistynyt väritöntä. Flavodoksiinia esiintyy solujen sytoplasmassa.


Luettelo Tasmanian paikallishallintoalueista käsittää Australian saariosavaltion Tasmanian paikallishallintoalueet (), joita on yhteensä 29.


title: Emiliano Velázquez

text: Emiliano Daniel Velázquez Maldonado (s. 30. huhtikuuta 1994 Montevideo, Uruguay) on uruguaylainen jalkapalloilija. Hän edustaa Portugalin pääsarjassa pelaavaa Bragaa lainasopimuksella Atlético Madridista. Velázquez on pelipaikaltaan keskuspuolustaja.


title: Emiliano Velázquez

text: Velázquez aloitti ammattilaisuransa kaudella 2011–2012 kotimaansa pääsarjassa pelaavassa Danubiossa. Elokuussa 2014 hän solmi viisivuotisen sopimuksen Atlético Madridin kanssa. Kauden 2014–2015 Velázquez pelasi lainasopimuksella Atléticon naapuriseurassa Getafessa. Elokuussa 2015 lainaa jatkettiin yhdellä kaudella. Kesän 2016 päätteeksi hän siirtyi lainalle nykyiseen seuraansa.


title: Emiliano Velázquez

text: Velázquez on edustanut Uruguayta yhden kerran. Hän teki debyyttinsä A-maajoukkueessa lokakuussa 2014 Saudi-Arabiaa vastaan pelatussa ystävyysottelussa.


title: RN Ammiraglio di Saint Bon

text: RN Ammiraglio di Saint Bon () oli Italian kuninkaallisen laivaston vuonna 1897 vesillelaskettu Ammiraglio di Saint Bon -luokan predreadnought-taistelulaiva.


title: RN Ammiraglio di Saint Bon

text: Alus tilattiin Venetsian laivastontelakalta ja sen köli laskettiin 18. heinäkuuta 1893. Alus laskettiin vesille 29. huhtikuuta 1897 ja se otettiin palvelukseen 24. toukokuuta 1901.


title: RN Ammiraglio di Saint Bon

text: Alus poistettiin alusluettelosta 18. kesäkuuta 1920.


title: Logan

text: Logan voi tarkoittaa:


title: Loganin piirikunta

text: Loganin piirikunta on yhdeksän Yhdysvaltojen piirikunnan nimi.


title: RN Affondatore

text: RN Affondatore () oli Regia Marinan eli Italian kuningaskunnan laivaston vuonna 1865 vesillelaskettu törmäyskeulalla varustettu taistelulaiva.


title: RN Affondatore

text: Alus tilattiin 11. lokakuuta 1862 Britteinsaarilta Millwallista Mare of Millwallilta, mutta telakan taloudellisten vaikeuksien vuoksi tilaus siirrettiin Harrisonille. Talousvaikeudet kuitenkin viivästyttivät myös Harrisonin telakan toimintaa. Köli laskettiin 11. huhtikuuta 1863, ja alus laskettiin vesille 3. marraskuuta 1865. Alus lähti Lontoosta 20. kesäkuuta 1866 eli samana päivänä kuin Italian ja Itävallan väliset sotatoimet alkoivat.


title: RN Affondatore

text: Alus liittyi Regia Marinaan Lissan edustalla vain muutamaa tuntia ennen taistelun alkamista. Se poistettiin alusluettelosta vuonna 1907.


title: Sotkamo-lehti

text: Sotkamo-Lehti on Sotkamon alueella tiistaisin ja perjantaisin ilmestyvä sanomalehti. Lehti on perustettu vuonna 1962, ja irtonumero maksaa 2,50 euroa.


title: Sotkamo-lehti

text: Sotkamo-lehti julkaisee painetun lehden lisäksi verkkolehteä. Lisäksi Sotkamo-lehti julkaisee matkailulehti Vuokatti Newsin neljä kertaa vuodessa.


title: Sotkamo-lehti

text: Sotkamo-lehden kustantaja on SLP Kustannus Oy. SLP Kustannuksen julkaisuja Kainuussa ovat myös maakuntalehti Kainuun Sanomat, tilattavat paikallislehdet Ylä-Kainuu ja Kuhmolainen sekä kaupunkilehti Koti-Kajaani. SLP Kustannus Oy on Suomalainen Lehtipaino Oy:n tytäryhtiö.


title: Sotkamo-lehti

text: Sotkamo-lehden päätoimittaja on Pekka Lassila. Vuonna 2014 lehden levikki oli 4 639. Sotkamo-lehdellä on yli 15 000 lukijaa.


title: Deokgyen asema

text: Deokgyen asema (, hanja 德溪驛, ) on metroasema Yangjussa, Etelä-Koreassa. Asema avattiin 28. joulukuuta 2007 ja sen kautta kulkee Soulin metron linja 1.


title: Jandomjärvi

text: Jandomjärvi () on kylä Karjalan tasavallan Karhumäen piirin Suurlahden kunnassa Venäjällä. Se sijaitsee samannimisen järven keskelle työntyvässä niemessä 17 kilometriä Suurlahdesta itään. Kylässä ei ole vakituisia asukkaita (vuonna 2012).


title: Jandomjärvi

text: Jandomjärven pogosta lähikylineen muodosti 1900-luvun alussa Suurlahden volostiin kuuluneen kyläkunnan. Vuonna 1905 siihen kuului kahdeksan kylää, joissa oli yli tuhat asukasta. Neuvostoaikana perustettiin Äänisentauksen piiriin kuulunut Jandomjärven kyläneuvosto. Vuonna 1933 siihen kuului 14 asutusta, joissa oli lähes 800 asukasta. Asukkaat olivat kaikki venäläisiä. Toisen maailmansodan jälkeen Jandomjärvi liitettiin Suurlahden kyläneuvostoon.


title: Jandomjärvi

text: Nykyään kylässä on vain muutama talo. Sen nähtävyys on vuonna 1650 (tai vuosina 1653–1656) rakennettu puinen Suurmarttyyri Barbaran kirkko, joka on valtakunnallinen suojelukohde. Kirkko on restauroitu vuosina 1951–1957 ja uudelleen vuonna 1989. Jandomjärvellä on historiallisen asutuksen status.


title: Kosmojärvi

text: Kosmojärvi () on kylä Karjalan tasavallan Karhumäen piirin Suurlahden kunnassa Venäjällä. Se sijaitsee samannimisen järven rannalla 11 kilometriä Suurlahdesta pohjoiseen. Kylässä on 186 asukasta (vuonna 2012).


title: Kosmojärvi

text: Kosmojärven pogosta lähikylineen muodosti 1900-luvun alussa Suurlahden volostiin kuuluneen kyläkunnan. Vuonna 1905 siihen kuului 14 kylää, joissa oli yli 1700 asukasta. Neuvostoaikana perustettiin Äänisentauksen piiriin kuulunut Kosmojärven kyläneuvosto. Vuonna 1933 siihen kuului 21 asutusta, joissa oli yli 1350 asukasta. Asukkaat olivat lähes kaikki venäläisiä. Toisen maailmansodan jälkeen Kosmojärvi liitettiin Suurlahden kyläneuvostoon.


title: Kosmojärvi

text: Kylän nähtävyys on vuosina 1769–1770 pystytetty puinen Aleksanteri Syväriläisen kirkko, joka on valtakunnallinen suojelukohde. Se on restauroitu vuosina 1978–1982. Vieressä seisseet Taivaaseenastumisen kirkko ja kellotapuli paloivat vuonna 1942. Kosmojärvellä on myös muita vanhoja puurakennuksia. Kylällä on historiallisen asutuksen status. Sen palveluihin kuuluvat alakoulu, kirjasto ja kauppa.


title: Olavi Haaskivi

text: Olavi Haaskivi (6. lokakuuta 1923 Mikkeli – 11. tammikuuta 2007 Helsinki) oli suomalaisen jalkapallovalmennuksen kehittäjä ja Suomen Palloliiton koulutuspäällikkö.


title: Olavi Haaskivi

text: Haaskivi toimi jatkosodassa päämajan radiopataljoonan radiosähköttäjänä. Hän palveli myös Ruotsissa osana operaatio Stella Polarista. Hän palasi Suomeen vuonna 1945, opiskeli liikuntaneuvojaksi ja aloitti työt Palloliiton alueohjaajana Kuopiossa vuonna 1948. 1950-luvun alussa Haaskivi muutti Lahteen kehittämään paikallista jalkapalloilua ja vuonna 1957 Helsinkiin Palloliiton koulutuspäälliköksi. Hän jäi eläkkeelle vuonna 1983.


title: Olavi Haaskivi

text: Haaskivi tunnettiin muun muassa taito- ja poikatoimintakilpailuiden kehittäjänä. Hän järjesti taitokilpailuja jo vuonna 1949 Kuopiossa, ja vuonna 1954 käytiin Lahdessa ensimmäinen jalkapallotekniikan SM-kilpailu. Vuonna 1960 Haaskivi rakensi kuntopyörää muistuttaneen testipyörän, minkä myötä hän teki yhteistyötä Työterveyslaitoksenkin kanssa. Haaskivi oli myös audiovisuaalisten menetelmien käytön edelläkävijöitä Suomen jalkapallovalmennuksessa.


title: Olavi Haaskivi

text: Haaskivi oli Palloliiton kunniajäsen vuodesta 1988 alkaen. Hänet valittiin suomalaisen jalkapalloilun Hall of Fameen vuonna 2010.


title: Olavi Haaskivi

text: Haaskiven poika Kai Haaskivi on jalkapalloilija ja jalkapallovalmentaja.


title: Jehovan todistajien kritiikki

text: Jehovan todistajiin kohdistettu kritiikki koskee muun muassa koskien liikkeen käsityksiä verensiirroista, puolueettomuudesta, asepalveluksesta sekä heidän tavastaan kohdella liikkeen entisiä jäseniä.


title: Jehovan todistajien kritiikki

text: Kaksi Jehovan todistajia käsittelevää kirjaa julkaissut entinen hallintoelimen jäsen Raymond Franz on arvostellut liikkeen johtoa siitä, että se muuttaa oppeja aika ajoin, vaikka kulloinenkin hallintoelimen tulkinta on jäsenistölle aina ehdoton ”totuus”. Franz ei pidä tätä menettelyä raamatullisena. Kritiikki näkyy usein internetin keskustelupalstoilla ja mediassa, joissa Jehovan todistajien edustajien kommentit tai heidän julkaisemansa kirjallisuus edustavat usein vähemmistöä entisten liikkeen jäsenien haastatteluiden ja heidän julkaisemansa aineiston rinnalla. Kritiikin seurauksena on myös syntynyt järjestöstä eronneiden pienempiä uskonnollisia ryhmiä.


title: Jehovan todistajien kritiikki

text: Jehovan todistajat väittävät, että hallintoelimen olemassaolosta ensimmäisellä vuosisadalla on selvät todisteet. Franz väittää, että Gal. 1:16–20 todistaa, ettei Paavali ajatellut Jerusalemin apostolien olevan jonkinlaisessa korkeammassa hallintoelimen virassa. Hän myös tulkitsee, että Jerusalemin kokous oli yksittäinen tapaus ja että kristikunnan keskushallinto muodostui vasta neljännellä vuosisadalla. Järjestön oppien mukaan hallintoelimen jäsenet eivät olleet silloin eivätkä nykyäänkään toisia korkeammassa asemassa, vaan jokaisella on oma tehtävänsä seurakunnan ja järjestön yhteydessä, niin sanottu teokraattinen järjestys, jossa jokainen on samassa asemassa Jumalaan nähden.


title: Jehovan todistajien kritiikki

text: Kristillinen lehdistö on kritisoinut Jehovan todistajien ennustamien useiden maailmanlopun päivämäärien ohittumista ilman, että mitään erityistä olisi tapahtunut, liikkeen oppien koko uskottavuutta nakertavana tekijänä.


title: Jehovan todistajien kritiikki

text: Jehovan todistajat pitävät nykyistä asianjärjestystä turmeltuneena ja pian lähestyvän Harmagedonin takia tuhoon tuomittuina. Jehovan todistajien opin mukaan lähellä olevan maailmanlopun verilöylyssä tullaan tappamaan suurin osa maapallon väestöstä. Vain 144 000 ihmistä pääsee Jeesuksen mukaan taivaaseen, ja vain oikeasydämiset saavat mahdollisuuden ikuiseen elämään. He uskovat, että kaikkia muita uskontoja ja uskontokuntia sekä poliittisia järjestelmiä ohjailee viime kädessä Saatana Panettelija, ja sen takia etenkään muiden uskontojen kanssa ei haluta olla missään yhteistoiminnassa. Jehovan todistajat pitävät poliittista ja yhteiskunnallista toimintaa nykyisen yhteiskunnan epäkohtien korjaamiseksi hyödyttömänä. Politiikkaan osallistumista ei pidetä pelkästään hyödyttömänä vaan myös Saatanan puolelle asettumisena Jumalan valtakuntaa vastaan, ja heidän raamatuntulkintansa mukaan kristityiltä odotettavan puolueettomuuden rikkomisena. Jumalan valtakunnan uskotaankin ratkaisevan kaikki maapallon ongelmat tulevaisuudessa. Jotkut suhtautuvat kriittisesti Jehovan todistajien näkemykseen yhteiskunnasta.


title: Jehovan todistajien kritiikki

text: Saksassa viranomaiset estivät pitkään Jehovan todistajien hyväksyminen julkisoikeudelliseksi yhteisöksi muun muassa heidän kielteisen äänestämistä koskevan kantansa takia. Jehovan todistajat ovat kuitenkin eri maissa pyrkineet aktiivisesti rekisteröitymään uskontokunnaksi valtion kirkkokunnilta odottamalla tavalla.


title: Jehovan todistajien kritiikki

text: Uskontojen uhrien tuki ry. on kritisoinut Jehovan todistajia tavasta, jolla liikkeen jäsenet saattavat eristyä ympäristöstään. Jehovan todistajilla on oma sanasto, joka liittyy saarnaamistyöhön ja Raamattuun. Sanaston avulla liikkeen jäsenet voivat tunnistaa toisensa. Esimerkiksi saarnaamistyöstä puhutaan ”palveluksena” ja Jeesusta saatetaan joskus kutsua ”lunastajaksi”. Uskontojen uhrien tuki on todennut, että jälkiterapiassa George Orwellin Vuonna 1984:n lukemisesta on ollut apua niille entisille Jehovan todistajille, jotka ovat kokeneet ongelmia yhteisössään.


title: Jehovan todistajien kritiikki

text: Vuonna 2008 ensi-iltansa sai tanskalaisen Niels Arden Oplevin ohjaama elokuva "To Verdener", jossa nuori Jehovan todistaja -nainen rakastuu liikkeen ulkopuoliseen mieheen ja joutuu lopulta vaikeuksiin seurakunnassa. Suomessa Espoo Ciné -elokuvafestivaaleilla esitetty elokuva valittiin Tanskan ehdokkaaksi vuoden 2009 Oscar-kilpailuun.


title: Jehovan todistajien kritiikki

text: Jehovan todistajien suhtautumista vereen on kritisoitu. Liikeen nykyinen verioppi jakaa veren useisiin osasiin, joista osa on liikkeen jäseniltä kiellettyjä, osa ei. Jakoa on syytetty mielivaltaiseksi ja väitetty, ettei se perustu millään tavalla Raamattuun. Esimerkiksi valkosolut ovat kiellettyjä verensiirron osana, vaikka sikiö saa niitä raskauden aikana äidiltään. Toisaalta joitakin muita osasia Jehovan todistajat pitävät hyväksyttyinä saman perusteen takia.


title: Jehovan todistajien kritiikki

text: Jehovan todistajat eivät myöskään hyväksy verenluovutusta, vaikka niiden veren fraktioiden erottamiseen, joiden vastaanottamista he pitävät hyväksyttävinä, on käytetty luovutettua verta, jota on säilytetty ja käsitelty. Jehovan todistajien suhtautuminen vereen on muuttunut vuosikymmenien takaisesta täyskiellosta nykyiseen malliin, jossa veri jaetaan hyväksyttyihin ja ei-hyväksyttyihin osiin.


title: Jehovan todistajien kritiikki

text: Jehovan todistajien verioppien aiheuttamien vältettävissä olleiden kuolemantapausten määrää ei tunneta, mutta ottaen huomioon todistajien määrän maailmanlaajuisesti, kuolemantapauksien määrä liikkuu vähintään tuhansissa. Pelkästään synnytyksissä äitien kuolinriskin tiedetään kasvavan yli tuhatkertaiseksi 0,1 prosenttiin alle 0,0001 prosentista kun äiti kieltäytyy verensiirroista. Ottaen huomioon Jehovan todistajien lukumäärän se merkitsee ainakin 1 450 vältettävissä ollutta äidin synnytyskuolemaa vuosina 1995–2006.


title: Jehovan todistajien kritiikki

text: Jehovan todistajat ovat saaneet kritiikkiä siitä, että he vaativat jäseniään karttamaan entisten seurakunnan jäsenten kanssa tekemisissä olemista. Näitä erotettuja tai eronneita ei tule tervehtiä, ja heitä pyritään karttamaan. Entiset Jehovan todistajat ovat toisinaan antaneet järjestön toimintatapaa arvostelevia haastatteluja televisiossa, radiossa ja lehdistössä. Liikkeen entisten jäsenten ja jättämistä harkitsevien kohtelu on esitetty ”hengellisenä väkivaltana”.


title: Jehovan todistajien kritiikki

text: Jehovan todistajia on syytetty heidän yhteisössään tapahtuvan lasten seksuaalisen hyväksikäytön peittelystä. Jehovan todistajien yhteisö joutui tarkastelun kohteeksi 1990-luvun lopussa ja 2000-luvun alussa samaan aikaan, kun katolista kirkkoa syytettiin systemaattisesta hyväksikäytön peittelystä.


title: Jehovan todistajien kritiikki

text: Vuonna 2002 Britannian yleisradioyhtiö BBC televisioi dokumentin, jossa Jehovan todistajia syytettiin lasten hyväksikäyttötapausten peittelystä ja salaamisesta seurakunnissa. Dokumentteja aiheesta televisioitiin myös muun muassa Ruotsissa ("Uppdrag Granskning"), Yhdysvalloissa ("Dateline", NBC), Australiassa ("Sunday") ja Suomessa ("Silminnäkijä", TV2).


title: Jehovan todistajien kritiikki

text: Useat viestimet Yhdysvalloissa ja Britanniassa julkaisivat vuoden 2007 toukokuussa uutisen, jonka mukaan Jehovan todistajien Vartiotorni-seura on alkuvuonna 2007 sovitellut useita sitä vastaan Yhdysvalloissa nostettuja oikeusjuttuja, jotka liittyivät lasten seksuaaliseen hyväksikäyttöön seurakunnissa. Sopimukset tehtiin ennen juttujen varsinaisten oikeuskäsittelyjen alkamista, joten jutut eivät enää etene oikeuden käsittelyyn. Kantajien mukaan he joko joutuivat seurakuntien vanhimpien hyväksikäyttämiksi tai seurakunnassa vastuuasemissa olevat eivät toimineet, kun hyväksikäyttöä epäiltiin. Uutisessa lainatun Silent Lambs -järjestön edustajan mukaan Jehovan todistajien järjestö maksoi kantajille korvauksia. Oikeusasiakirjan mukaan Jehovan todistajat suostuivat maksamaan eräälle kantajista noin 780 000 dollaria.


title: Jehovan todistajien kritiikki

text: Jehovan todistajien järjestön tiedotusosasto julkaisi internet-sivuillaan marraskuussa 2007 vastineen NBC News -uutiskanavan uutiseen koskien järjestön menettelytapoja tapausten yhteydessä. Jehovan todistajat ilmaisevat tiedotteessaan, että he vastustavat ehdottomasti hyväksikäyttöä ja että on uhrien kannalta hyvä, että tapaukset saatiin sovittua.


title: Jehovan todistajien kritiikki

text: Suomessa entiset Jehovan todistajat ovat Uskontojen uhrien tuki ry:n kanssa järjestäneet mielenosoituksia Jehovan todistajien suurimman vuosittaisen kokoontumisen, Helsingin piirikonventin, yhteydessä vuodesta 1999 alkaen. Vuonna 2006 mielenosoitus järjestettiin Helsingin lisäksi myös Tampereella pidettävän piirikonventin yhteydessä. Useina vuosina, kuten 2003 ja 2005, teemana on ollut uskonnonvapauden ja muiden ihmisoikeuksien kuten mielipiteen- ja ajattelunvapauden puute yhteisössä eri tavalla ajattelevien yksilöiden eristämisen vuoksi.


title: Jehovan todistajien kritiikki

text: Uskontojen Uhrien Tuki -järjestön mukaan Jehovan todistajat on eniten sitä työllistävä uskontokunta.


title: Jehovan todistajien kritiikki

text: Vuonna 1999 tehdyssä Kirkkomonitor 99 -tutkimuksessa Jehovan todistajat olivat suurin ei-kristillinen yhteisö. Tutkimuksessa kysyttiin muun muassa ihmisten suhtautumista hengellisiin asioihin ja eri uskontoihin. Tutkimukseen osallistuneista 71 prosenttia suhtautui järjestöön kielteisesti, kun taas myönteisesti heihin suhtautui 4 prosenttia. Samassa tutkimuksessa kysyttiin, olivatko ihmiset joutuneet hengellisen väkivallan kohteeksi. 6 prosenttia vastanneista sanoi kokeneensa hengellistä väkivaltaa, ja näistä kolme neljännestä sanoi kokeneensa hengellistä väkivaltaa jonkun tietyn uskontokunnan taholta. Tutkimuksen mukaan tietyn uskontokunnan taholta väkivaltaa kokeneista 68 prosenttia mainitsi Jehovan todistajat. Jehovan todistajat itse eivät pidä tällaista suhtautumista heihin yllättävänä.


title: Jehovan todistajien kritiikki

text: Pentti Linkola on kehunut jehovan todistajia pienistä lapsiluvuista.


title: Kaija Salopuro

text: Kaija Salopuro (s. 1938) on suomalainen jalkapalloilija ja suomalaisen naisjalkapalloilun uranuurtaja.


title: Kaija Salopuro

text: Salopuro oli Helsingin Jalkapalloklubin naisjoukkueen perustajia ja ensimmäinen kapteeni. Hän voitti joukkueen kanssa viisi peräkkäistä Suomen-mestaruutta vuosina 1971–1975. Pelaajauransa jälkeen hän toimi huolto- ja johtotehtävissä HJK:ssa ja naisten maajoukkueessa sekä muissa Suomen Palloliiton tehtävissä. Hän jäi eläkkeelle vuonna 2003.


title: Kaija Salopuro

text: Salopuro valittiin suomalaisen jalkapalloilun Hall of Fameen vuonna 2010 ja HJK:n vastaavaan vuonna 2013. Vuonna 2012 hän sai Pro Urheilu -mitalin. Hänen mukaansa on nimetty tyttö- ja naisjalkapalloilun edistämiseksi tehdystä työstä myönnettävä Kaijan kannu -kiertopalkinto, jonka ensimmäinen saaja hän oli vuonna 2006.


title: Nordend

text: Nordend on 4 609 metriä korkea vuori Sveitsin ja Italian rajalla Valaisin Alpeilla. Se on Monte Rosan massiivin neljänneksi korkein huippu ja ryhmän pohjoisin.


title: Oskar Sandström

text: Oskar Sandström (s. 16. huhtikuuta 1998 Pietarsaari) on suomalainen jalkapalloilija, joka edustaa Ykkösessä pelaavaa FF Jaroa. Pelipaikaltaan hän on keskikenttäpelaaja.


title: Oskar Sandström

text: Sandström teki ensiesiintymisensä Veikkausliigassa 16. kesäkuuta 2015, Jaron voittaessa Ilveksen kotonaan 3–0. Kaikkiaan Sandström pelasi 4 Veikkausliigaottelua kaudella 2015, jolloin Jaro putosi Ykköseen. Kauden 2015 päätteeksi Sandström oli testeissä siirtyäkseen Ruotsin mestarin IFK Norrköpingin rivieihin. Tämä ei toteutunut, joten Sandström jatkoi Jaron riveissä Ykkösessä. Välillä hän on pelannut myös Kakkosessa pelanneen Jaron farmijoukkueen JBK:n riveissä.


title: Oskar Sandström

text: Oskar Sandström on pelannut säännöllisesti ikäkausimaajoukkueissa kaikkiaan 19 maaottelua.


title: Glory Days

text: Glory Days on amerikkalaisen laulaja-lauluntekijä Bruce Springsteenin tekemä ja esittämä kappale. Se julkaistiin vuonna 1985 viidentenä singlenä hänen suuresti menestyneeltä albumiltaan "Born in the U.S.A.". Kappale nousi Suomen virallisen singlelistan sijalle 17.


title: Glory Days

text: ”Glory Days” nauhoitettiin huhti- tai toukokuussa vuonna 1982. Kappale on surkuhupaisa tarina miehestä, joka surumielisesti muistelee niin sanottuja "loistokkaita päiviään" (englanniksi: glory days) ja ihmisiä, joita tunsi lukion aikana. Musiikki kappaleessa on hilpeää. Siinä kuullaan myös Steven Van Zandtin mandoliinisoolo. Kappale pääsi parhaimmillaan sijalle viisi "Billboard" Hot 100 pop singles -listalla kesällä 1985.


title: Parrotspitze

text: Parrotspitze on 4 432 metriä korkea vuori Sveitsin ja Italian rajalla Valaisin Alpeilla. Se on Monte Rosan massiivia.


title: Wildhorn

text: Wildhorn on 3 248 metriä korkea vuori Sveitsissä, Bernin Alpeilla.


title: Wellhorn

text: Wellhorn on 3 191 metriä korkea vuori Sveitsissä, Bernin Alpeilla.


title: Schwarzmönch

text: Schwarzmönch on 2 649 metriä korkea vuori Sveitsissä, Bernin Alpeilla.


title: Eggishorn

text: Eggishorn on 2 927 metriä korkea vuori Sveitsissä, Bernin Alpeilla.


title: Driton Shala

text: Driton Shala (s. 26. toukokuuta 1997) on suomalainen jalkapalloilija, joka pelaa hyökkääjänä Ykkösen AC Oulussa. Shala on pelannut Veikkausliigassa FC Lahden ja PK-35 Vantaan riveissä yhteensä 10 ottelua. Shalan veli Drilon Shala on myös jalkapalloilija.


title: Driton Shala

text: Driton Shalan pelaajaura aikuisten tasolla alkoi kaudella 2014, kun hän nousi FC Lahden kokoonpanoon. Shala debytoi Veikkausliigassa vain 16-vuotiaana 27. huhtikuuta 2014 ottelussa KuPS–FC Lahti. Debyyttiottelu jäi kuitenkin ainoaksi Veikkausliiga-otteluksi FC Lahden paidassa, ja Shala pelasi kaudet 2014–2016 pääasiassa FC Lahden reservijoukkue FC Lahti Akatemiassa Kakkosessa. Shala pelasi loppukaudesta 2016 myös yhdeksän liigaottelua PK-35 Vantaan riveissä.


title: Driton Shala

text: Shala siirtyi kaudeksi 2017 Kakkosessa pelanneen KTP:n riveihin. Shala pelasi kaudella 2017 yhteensä 21 Kakkosen ottelua ja teki niissä viisi maalia. KTP voitti kaudella 2017 Kakkosen A-lohkon. Kaudeksi 2018 Shala siirtyi Ykkösen AC Ouluun.


title: Driton Shala

text: Driton Shala debytoi ikäluokkansa (1997) maajoukkueessa 16-vuotiaana 20. tammikuuta 2014 Minskissä pelatussa ottelussa Moldova–Suomi. Hän pelasi oman ikäluokkansa maajoukkueessa kuusi ottelua.


title: Istrian piirikunta

text: Istrian piirikunta on Kroatian piirikunta Istrian niemimaalla. Piirikunnan pinta-ala on 2 813 km ja väkiluku noin 208 000. Piirikunnan hallintokeskus on Pazin mutta suurin kaupunki on Pula.


title: Istrian piirikunta

text: Istriassa puhutaan kroatian lisäksi myös italiaa. Molemmilla kielillä on piirikunnassa virallinen asema.


title: Kirsi Mikkonen

text: Kirsi Mikkonen (s. 1969) on suomalainen kuvataiteilija, joka elää ja työskentelee kehitysvammaisten taiteilijayhteisö Kirsikodissa Lieksassa. Hänen tuotantoonsa kuuluu akryylimaalauksia, maalattuja tekstiilejä sekä taideteollisuustuotteita. Mikkonen tunnetaan erityisesti Via Toscana -sarjan teoksista. Mikkosen suunnittelemia kankaita on käytetty erilaisissa kodin sisustukseen liittyvissä tuotteissa kuten pöytäliinoissa, verhoissa, tarjottimissa, tuoleissa ja vaatteissa.


title: Kirsi Mikkonen

text: Mikkonen on erityistaiteilija, jonka teoksia on esitetty useissa koti- ja ulkomaisissa näyttelyissä. Hänet valittiin Kettukin vuoden taiteilijaksi vuonna 2006. Vuoden taiteilijan juhlanäyttelyn yhteydessä julkaistiin Mikkosen elämää ja taidetta käsittelevä kirja, jonka ovat kirjoittaneet Ari Sainio ja Otso Kantokorpi.


title: Kirsi Mikkonen

text: Kirsi Mikkonen on Joensuun taiteilijaseuran jäsen.


title: Kirsi Mikkonen

text: Kirjoja joissa Kirsi Mikkonen tai hänen taiteensa esiintyy:


title: Auran seurakunta

text: Auran seurakunta on Turun arkkihiippakuntaan ja Paimion rovastikuntaan kuuluva Suomen evankelis-luterilaisen kirkon seurakunta, joka toimii Auran kunnan alueella.


title: Auran seurakunta

text: Alue on kuulunut alun perin Liedon seurakuntaan. Alueelle muodostui Prunkkalan kappeliseurakunta 1636, jolloin Leppäkosken yläpuolella asuville myönnettiin oikeus pitää alueella kappalaista. Nykyinen kirkko on valmistunut 1804. Auran seurakunta muodostettiin 1917 Prunkkalan kappeliseurakunnasta ja Pöytyän seurakunnan eteläisistä kylistä. Vuodesta 2004 lähtien seurakunnan kirkkoherrana on toiminut Torsti Äärelä.


title: Auran seurakunta

text: Seurakunnan nykyinen kirkko on valmistunut 1804. Hautausmaa sijaitsee kirkon vieressä. Vuonna 1977 valmistunut seurakuntatalo sijaitsee virastotalon vieressä.


title: Ingvar Sandström

text: John Ingvar Sandström (s. 3. syyskuuta 1942 Lycksele) on entinen ruotsalainen maastohiihtäjä ja MM-mitalisti, joka kilpaili 1960-luvun lopulla ja 1970-luvun alussa.


title: Ingvar Sandström

text: Ingvar Sandström edusti urallaan Lycksele IF:ää hiihdossa ja saavutti vuoden 1970 Vysoke Tatran MM-kisoissa pronssia Ruotsia 4 x 10 kilometrin viestihiihdossa. Sandström oli mukana jo edellisissa vuoden 1966 Oslon MM-kisoissa, joissa hän saavutti uransa parhaan henkilökohtaisen sijoituskena 30 kilometrillä sijoittumalla neljänneksi. Lisäksi hän oli 15 kilometrillä kymmenes ja neljänneksi sijoittuneen Ruotsin viestijoukkueen ankkurina. Vuoden 1970 MM-kisojen viestimitalin lisäksi Sandström hiihti henkilökohtaisilla matkoilla 15 kilometrillä 12:ksi ja 30 kilometrillä yhdeksänneksi.


title: Ingvar Sandström

text: Sandström edusti Ruotsia olympialaisissa vuoden 1968 Grenoblen kisoissa, joissa hän hiihti 30 kilometriä sijoittuen 21:ksi.


title: Ingvar Sandström

text: Kansallisesti hän saavutti vuonna 1969 15 kilometrin Ruotsin mestaruuden.


title: Melissa McBride

text: Melissa McBride (s. 23. toukokuuta 1965) on yhdysvaltalainen näyttelijä. Hänet tunnetaan parhaiten Carol Peletierin roolista televisiosarjassa "The Walking Dead", jossa hän on esiintynyt alusta alkaen.


title: Samantha

text: Samantha on naisen etunimi, joka on mahdollisesti amerikanjuutalaista perua. Hepreassa nimi tarkoittaa ’tottelevaista’ ja ’kuuliaista’.


title: Samantha

text: Samantha-nimeä ovat 1960-luvulta lähtien tehneet tunnetuksi eräät elokuva- ja iskelmätähdet, kuten laulaja Samantha Fox.


title: Samantha

text: Väestörekisterikeskuksen tietojen mukaan Suomessa on vuoden 2018 loppuun mennessä ollut kirjoilla alle kolmesataa Samantha-nimistä henkilöä. Samanthalla ei ole suomalaista nimipäivää.


title: Seitenoikean voimalaitos

text: Seitenoikean voimalaitos on Emäjoessa Ristijärvellä sijaitseva Aarne Ervin suunnittelema vesivoimalaitos. Oulujoki Oy rakensi voimalaitoksen vuonna 1961.


title: Seitenoikean voimalaitos

text: Voimalan putouskorkeus on 15,6 metriä. Laitoksessa on yksi Kaplan-turbiini, josta tuotetaan tehoa 38 MW. Seitenoikea on Hyrynjärven säännöstelyvoimalaitos, keskivirtaama voimalaitoksella on vuosina 1961–2011 ollut 82 kuutiometriä sekunnissa.


title: Open Knowledge Finland

text: Open Knowledge Finland ry eli Avoin tieto ry eli OKFFI on vuonna 2012 perustettu suomalainen yhdistys, joka toimii kansainvälisen Open Knowledge -verkoston kumppaniyhdistyksenä Suomessa ja edistää datan ja tiedon avaamista ja avoimen tiedon hyödyntämistä.


title: Open Knowledge Finland

text: Yhdistys oli Apps4Finland-kilpailun pääjärjestäjä vuonna 2014 yhdessä Forum Viriumin ja Suomen Verkkodemokratiaseuran kanssa. Vuonna 2015 OKFFI koordinoi kilpailun järjestämistä ja vaihtoi kilpailun nimen Open Finland Challengeksi. Open Knowledge Finland ry. järjestää vuosittain myös Nordic Open Data Week -tapahtuman Suomen osuuden ja osallistuu Tampereella järjestettävään Mindtrek -tapahtumaan. OKFFI koordinoi myös useita eri tahojen (Sitra, Tekes, EU) rahoittamia tutkimus- ja tuotekehitysprojekteja. Esimerkiksi tietopyyntö-palvelu (http://www.tietopyynto.fi), jonka avulla voi tehdä tietopyynnön Suomen julkisen sektorin toimijoille, on OKFFI toteuttama hanke. Tietopyyntö-sivusto julkaisee sekä tehdyn tietopyynnön että siihen julkiselta sektorilta saadun vastauksen automaattisesti.


title: Open Knowledge Finland

text: Vuonna 2014 valtioneuvosto järjesti Avoin Suomi 2014 -tapahtuman, jonka järjestelytoimikunnassa OKFFI:n hallituksen puheenjohtaja toimi asiantuntijaroolissa. OKFFI on toiminut usein asiantuntijan roolissa avoimeen tietoon liittyvissä hankkeissa. Vuonna 2014 OKF oli myös aktiivisesti luomassa oma data (engl. My data) -aloitetta yhteistyössä HIIT:n kanssa. My Data on johdatus ihmiskeskeiseen henkilötiedon hyödyntämiseen, jossa yksilö kontrolloi omaa henkilötietoaan.


title: Wikimedia Suomi

text:
Wikimedia Suomi ry eli WMFI on vuonna 2009 perustettu suomalainen yleishyödyllinen yhdistys, joka toimii Wikimedia Foundationin suomalaisena kumppaniyhdistyksenä eli jaostona ("Chapter"). Yhdistyksen tarkoituksena on tukea ja edistää internet-tietosanakirja Wikipedian sekä muiden Wikimedia Foundationin ylläpitämien maksuttomien palveluiden tuntemusta ja käyttöä
, sekä vapaan sisällön luontia ja levittämistä Suomessa.


title: Wikimedia Suomi

text: Wikimedia Suomi ry on itsenäinen yhdistys eikä se ole virallisesti osa Wikimedia-säätiötä, mutta voi muiden kumppaniyhdistysten tavoin hakea rahoitusta Wikimedia-säätiöltä muiden rahoituslähteiden lisäksi. Yhdistys ei myöskään virallisesti edusta suomalaista verkostoa, vaan ennemminkin pyrkii yhteistyöhön ja tukemaan wikipedistien työtä.


title: Wikimedia Suomi

text: Vuoden 2016 puolivälissä yhdistyksellä oli 71 jäsentä ja yksi kannatusjäsen.


title: Wikimedia Suomi

text: Kotimaisten kielten keskus myönsi Wikimedia Suomelle vuonna 2012 Suomen kielen tulevaisuus -palkinnon.


title: Akira Takasaki

text: Akira Takasaki (s. 22. helmikuuta, 1961 Osaka, Japani) on japanilainen rock-kitaristi. Hänen tavaramerkkejään ovat polvillaan soitetut rajut ja nopeat kitarasoolot. Takasaki on käyttänyt ainakin tähden muotoisia ESP-merkkisiä sähkökitaroita. Takasaki soittaa Loudness-yhtyeessä.


title: Gustaf Fredrik Gejtel

text: Gustaf Fredrik Gejtel (24. toukokuuta 1821 Hattula – 10. tammikuuta 1888 Turku) oli suomalainen senaattori ja lääninsihteeri.


title: Gustaf Fredrik Gejtel

text: Gejtelin vanhemmat olivat kapteeni Adolf Fredrik Gejtel (k. 1830) ja Fredrika Wegelius. Hän kävi Hämeenlinnan triviaalikoulua ja Turun lukiota, pääsi ylioppilaaksi 1841 ja suoritti Helsingin yliopistossa tuomarintutkinnon 1844. Gejtel sai varatuomarin arvon 1848.


title: Gustaf Fredrik Gejtel

text: Gejtel oli Suomen senaatin oikeusosaston ylimääräisenä kopistina 1847–1849, Turun ja Porin läänin varalääninsihteerinä 1849–1856, päätullijohtokunnan sihteerinä 1856–1859 ja Turun ja Porin läänin lääninsihteerinä 1859–1874. Hän oli Suomen senaatin oikeusosastolla senaattorina 1874–1885.


title: Gustaf Fredrik Gejtel

text: Gejtel oli naimisissa vuodesta 1850 Eufrosyne Katarina Utterin kanssa.


title: Frans Emil Lönnblad

text: Frans Emil Lönnblad (22. kesäkuuta 1823 Viipuri – 12. heinäkuuta 1887 Turku) oli suomalainen senaattori ja Viipurin hovioikeuden presidentti.


title: Frans Emil Lönnblad

text: Lönnbladin vanhemmat olivat kihlakunnantuomari Josef Lönnblad (1779–1849) ja Magdalena Johanna Charlotta Mörtengren. Hän pääsi ylioppilaaksi 1839 ja suoritti Helsingin yliopistossa tuomarintutkinnon 1845. Lönnblad sai varatuomarin arvon 1849.


title: Frans Emil Lönnblad

text: Lönnblad oli Turun hovioikeudessa ylimääräisenä notaarina 1845–1851, kanslistina 1851–1854, kirjaajana 1854, ylimääräisenä viskaalina 1854–1856, notaarina 1856–1859, sihteerinä 1859–1861, asessorina 1861–1869 ja hovioikeudenneuvoksena 1869–1872. Lönnblad oli myös kirkollisvirkakunnan leski- ja orpokassan johtokunnan asiamiehenä ja sihteerinä 1854–1857. Hän oli Suomen senaatin oikeusosastolla senaattorina 1872–1879 ja Viipurin hovioikeuden presidenttinä 1879–1887.


title: Frans Emil Lönnblad

text: Lönnblad oli naimisissa 1862–1872 Augusta Vilhelmina Åkermanin (k. 1872) kanssa.


title: Gelotofobia

text: Gelotofobia on sairaalloinen pelko joutua naurunalaiseksi. Gelotofobiasta kärsivä tyypillisesti kuvittelee, kun ihmiset nauravat, he nauravat hänelle. Sosiaalisissa tilanteissa he saattavat kärsiä päänsärystä, huimauksesta ja tärinästä.


title: Fougères

text:
Fougères on kunta Pohjois-Ranskassa Ille-et-Vilainen departementissa Bretagnen alueella.
Kaupungin tärkein nähtävyys on sitä suojaamaan rakennettu linna, Château de Fougères. Se on yksi suurimpia linnoja Euroopassa. Linna on hyvin säilynyt torneineen.


title: OFC Nations Cup 2016

text: OFC Nations Cup 2016 oli järjestyksessään kymmenes OFC Nations Cup eli Oseanian mestaruusturnaus. Turnaus pelattiin ensimmäistä kertaa Papua-Uudessa-Guineassa. Turnaus toimi samalla karsintaturnauksena vuoden 2018 MM-kisoja sekä Maanosaliittojen cup 2017:ää varten. Turnauksen hallitseva mestari oli Tahiti. Turnauksen voitti Uusi-Seelanti, joka voitti loppuottelussa Papua-Uuden-Guinean rangaistuspotkukilpailun jälkeen. Turnauksen parhaaksi pelaajaksi valittiin Papua-Uuden-Guinean David Muta.


title: Attila (rakennus)

text: Attila on vuonna 1915 rakennettu kenkätehdaskiinteistö Tampereen Tullin kaupunginosassa Itsenäisyydenkadun ja Yliopistonkadun risteyksessä. Vuodesta 2007 lähtien se on toiminut virastorakennuksena. Juvenes-yhtiöllä on rakennuksessa kokoustiloja ja ravintola. Sisäpihalla on 160-paikkainen pysäköintilaitos.


title: Attila (rakennus)

text: Kenkätehtaan rakennutti Anton Kustaa Attila vuonna 1915. Suomen sisällissodan aikana vuonna 1918 Attilassa koulutettiin muun muassa punakaartin tykistöä ja rakennuksessa teloitettiin noin 50 punaista. Attila myi tehtaan tehtailija Edvard Rentolle 1920-luvulla. Talo oli Emil Aaltosen kenkätehtaana vuosina 1931–1974. Tehdas teki esimerkiksi luistimia, armeijan saappaita ja kuuluisia pikisaumamonoja. Rakennusta laajennettiin 1950-luvulla, ja työmaan vastaavana mestarina toimi Kalle Päätalo.


title: Attila (rakennus)

text: Kenkätehtaana toimimisen jälkeen rakennuksessa oli Tampereen yliopiston toimintoja, muun muassa kirjasto. Senaatti-kiinteistöjen teettämän kunnostuksen jälkeen kirjasto siirtyi omaan uudistaloonsa Kalevantielle ja Attilan rakennukseen muuttivat 2007 Pirkanmaan ympäristökeskus, Pirkanmaan-Satakunnan maanmittaustoimisto ja Tiehallinnon Hämeen tiepiiri. Vuonna 2016 Attilaan muutti myös Taiteen edistämiskeskuksen Pirkanmaan aluetoimipiste. Turvallisuus- ja kemikaalivirasto Tukesin Tampereelle alueellistetut osat siirtyivät sinne vuonna 2017.


title: Albert Werner Nykopp

text: Albert Verner Nykopp (15. kesäkuuta 1826 Juva – 8. tammikuuta 1882 Helsinki) oli suomalainen senaattori ja Suomen pankin johtaja.


title: Albert Werner Nykopp

text: Nykoppin vanhemmat olivat Porvoon tuomiorovasti Karl Gustaf Nykopp (1785–1849) ja Anna Kristina Dreilick. Hän kävi Porvoon lukiota, pääsi ylioppilaaksi 1843 ja suoritti Helsingin yliopistossa tuomarintutkinnon 1848 sekä suuremman kameraalitutkinnon 1853. Nykopp sai varatuomarin arvon 1851.


title: Albert Werner Nykopp

text: Nykopp oli Viipurin hovioikeudessa ylimääräisenä kanslistina 1849–1853, Suomen senaatin oikeusosastolla ylimääräisenä kopistina 1853, senaatin talousosaston ylimääräisenä kamarikirjurina 1853–1854, Hämeen läänin varalääninsihteerinä 1854–1855, Suomen sotakomissariaatin sihteerinä Helsingissä 1855–1856, senaatin valtiovaraintoimituskunnan kopistina 1856–1858, sotilastoimituskunnan kanslistina 1858–1859 sekä valtiovaraintoimituskunnan kanslistina vuodesta 1859. Nykopp toimi samalla myös tie- ja vesikulkulaitosjohtokunnan päällikön kanslian kopistina 1856, manufaktuurijohtokunnan sihteerinä 1856–1857, edellä mainitun kanslian sihteerinä 1857–1858 sekä rautatiejohtokunnan kamreerina vuodesta 1858.


title: Albert Werner Nykopp

text: Nykopp oli sitten Kuopion läänin lääninsihteerinä 1860–1867 ja Suomen Pankin johtajana 1867. Hän oli Suomen senaatin oikeusosastolla senaattorina 1871–1874 ja talousosastolla senaattorina sekä siviilitoimituskunnan apulaispäällikkönä vuodesta 1874 ja siviilitoimituskunnan päällikkönä vuodesta 1875.


title: Albert Werner Nykopp

text: Nykopp oli naimisissa vuodesta 1856 Anna Sofia Idestamin kanssa jonka isä oli Suomen vuorimestari Gustaf Idestam. Heidän poikiaan olivat kollegiasessori Albert Waldemar Nykopp (1860–1923), lähetystöneuvos Albert Olof Nykopp (1868–1942) ja näyttelijä ja ohjaaja Albert Werner Nycop (1877–1946).


title: Yö ilman armoa

text: Yö ilman armoa ("The Night of the Following Day") on Hubert Cornfieldin ohjaama yhdysvaltalainen elokuva vuodelta 1968. Pääosissa näyttelevät Marlon Brando, Richard Boone, Rita Moreno ja Pamela Franklin. Gangsterihahmoja usein esittänyt Al Lettieri näyttelee tässä elokuvassa lentäjää. Ranskassa Le Touquet'n seuduilla kuvatussa jännityselokuvassa kaapataan perijätär, jota pidetään vangittuna rannikolla olevassa talossa.


title: Yö ilman armoa

text: Elokuvassa kolme rikollista Bud (Brando), Wally (Hahn) ja Leer (Boone) kaappaa lentokentältä Ranskaan saapuvan rikkaan amerikkalaisen perijättären. Siepattua naista on tarkoitus pitää yön ja vaatia sen jälkeen lunnaat. Yhdessä Wallyn narkomaanisiskon Vi (Moreno), jolla on suhde Budin kanssa, rikolliset piileskelevät rannikolla sijaitsevassa talossa odottaen lunnasrahojen toimitusta. Joukkion sisällä kuitenkin syntyy erimielisyyksiä jotka vaarantavat suunnitelman onnistumisen.


title: Pat Brown (kriminologi)

text: Pat Brown (s. 1955, New Jersey) on yhdysvaltalainen profiloija ja tietokirjailija. Hän opiskeli omatoimisesti rikospaikkatutkintaa ja on kirjoittanut aiheesta kirjoja. Hän on myös kirjoittanut tutkimuksen Kleopatran kuolemasta.


title: Pat Brown (kriminologi)

text: Brownista tuli profiloija erikoisen tapahtuman jälkeen. Hän vuokrasi vuonna 1990 huoneen miehelle, jota alettiin pian epäillä lähistöllä tapahtuneen nuoren naisen raiskauksesta ja murhasta. Brown alkoi tutkia tapausta, kävi lävitse muun muassa miehen roskia ja löysi epäilyttäviä todisteita. Hän vei ne poliisille, joka kuitenkin neuvoi jättämään etsinnät ammattilaisille. Brown jatkoi kuitenkin tutkimuksiaan ja opiskeli rikospaikkojen analyysiä, teknistä rikostutkintaa ja psykopatologia. Hän tarjosi apujaan poliisille ilmaiseksi. Joskus hänet otettiin vastaan, joskus ei. Brownilta meni kuusi vuotta aikaa saada murhan rikostutkinta uudelleen auki. Brown perusti tämän jälkeen vuonna 1996 Sexual Homicide Exchange -nimisen pro bono -periaatteella toimivan profilointitoimiston.


title: Pat Brown (kriminologi)

text: Brown kirjoitti vuonna 2011 kirjan "The Profiler: My Life Hunting Serial Killers and Psychopaths", joka oli osittan muistelma ja osittain kokoelma erilaisia rikostapauksia. Hän kirjoitti 2013 kirjan "The Murder of Cleopatra – History’s Greatest Cold Case", jossa hän tutki Kleopatran kuolemaa tavallisen rikospaikan tavoin. Hänen päätelmänsä mukaan Kleopatra ei tehnyt itsemurhaan, vaan Octavanius olisi tappanut kuningattaren.


title: Corina Căprioriu

text: Corina Căprioriu (s. 18. heinäkuuta 1986 Lugoj) on romanialainen judon olympia- ja MM-mitalisti sekä Euroopan-mestari.


title: Corina Căprioriu

text: Căprioriu saavutti olympiahopeaa 57 kg:n sarjassa Lontoossa 2012 hävittyään loppuottelussa japanilaiselle Kaori Matsumotolle. Rio de Janeiron olympialaisissa 2016 hän oli samassa painoluokassa viides. MM-kilpailuissa hän sai hopeaa Astanassa 2015 hävittyään finaalissa Matsumotolle ja pronssia Pariisissa 2011 sekä oli viides Tokiossa 2010.


title: Corina Căprioriu

text: Căprioriu voitti Euroopan-mestaruuden 57 kg:n painoluokassa Wienissä 2010 kukistettuaan loppuottelussa itävaltalaisen Sabrina Filzmoserin. Hän sai samassa sarjassa EM-pronssia Istanbulissa 2011, oli viides Montpellier’ssa 2014 sekä seitsemäs Lissabonin EM-kilpailuissa 2008 ja Bakun Euroopan kisoissa 2015.


title: Corina Căprioriu

text: Hän sai 57 kg:n painoluokassa kadettien, eli alle 17-vuotiaiden, EM-pronssia 2002 sekä alle 20-vuotiaiden EM-hopeaa 2004.


title: Corina Căprioriu

text: Căprioriu on saavuttanut Masters-, Grand Slam- ja Grand Prix -kilpailuissa viisi turnausvoittoa, neljä kakkossijaa ja yksitoista kolmossijaa. Maailmancupeissa ja Continental Open -kilpailuissa hänellä on viisi voittoa, kolme kakkossijaa ja neljä kolmossijaa. Hän on voittanut aikuisten sarjassa kolme Romanian-mestaruutta.


title: Asterix: Jumaltenrannan nousu ja tuho

text: Asterix: Jumaltenrannan nousu ja tuho () on vuonna 2014 ensi-iltansa saanut ranskalainen animaatioelokuva, joka perustuu vuonna 1971 julkaistuun René Goscinnyn kirjoittamaan ja Albert Uderzon piirtämään Asterix-sarjakuvaan "Jumaltenrannan nousu ja tuho". Se on ensimmäinen 3D-elokuva Asterixista.


title: Asterix: Jumaltenrannan nousu ja tuho

text:
Julius Caesar paljastaa uusimman suunnitelmansa päästä eroon sinnikkäistä gallialaisista lopullisesti. Koska hänen armeijansa ei ole onnistunut nujertamaan tätä viimeistä vastarinnan saareketta, hän päättää tuoda sivilisaation kylän porteille.
Caesar rakentaa uuden Rooman – Jumaltenrannan – Asterixin kylän ympärille, painostaen gallialaiset joko omaksumaan kulttuurin tai lähtemään. Huolimatta Asterixin ja Obelixin suunnitelmista pysäyttää rakennustyöt, alkavat rakennukset pian nousta ja Rooman kansalaiset saapuvat valtaamaan heidän asuinaluettaan, aiheuttaen kaaoksen Asterixin kylään.


title: Pekka Halonen (täsmennyssivu)

text: Pekka Halonen -nimisiä tunnettuja henkilöitä:


title: Eleonooran risti

text: Eleonooran ristit ovat kivestä veistettyjä monumentteja, jotka Englannin kuningas Edvard I teetti vaimonsa Eleonoora Kastilialaisen muistoksi vuosina 1291–1294. Ristejä oli alun perin kaksitoista, mutta yhdeksän niistä on tuhoutunut. Ristit pystytettiin paikkakunnille, joilla Eleonooran ruumista kuljettanut saattue yöpyi matkallaan Lontooseen. Paikkakunnat ovat pohjoisesta etelään lueteltuna:Säilyneet ristit ovat Geddingtonissa, Hardingstonessa ja Waltham Crossissa.


title: Eleonooran risti

text: Alkuperäinen Charing Crossin risti oli kaikkein arvokkain. Se sijaitsi kohdassa, joka on nykyään Trafalgar Squaren eteläreunalla. Risti tuhottiin parlamentin määräyksestä Englannin sisällissodan aikana vuonna 1647. Sen paikalla on ollut Kaarle I:n ratsastajapatsas vuodesta 1675. Tätä kohtaa pidetään Lontoon keskipisteenä, josta mitataan maantieteelliset etäisyydet Lontoon ja muiden paikkakuntien välillä.


title: Eleonooran risti

text: Charing Crossin rautatieaseman eteen, noin 200 metrin päähän vanhasta paikasta, pystytettiin uusi risti vuonna 1865. Se ei ole alkuperäisen tarkka kopio.


title: Raul Neto

text: Raul ”Raulzinho” Togni Neto (s. 19. toukokuuta 1992 Belo Horizonte) on brasilialainen koripalloilija.


title: Raul Neto

text: Pelintekijänä pelaava Neto aloitti ammattilaisuransa kotimaassaan, josta hän siirtyi Espanjaan vuonna 2011. Atlanta Hawks varasi Neton NBA:han 47. vuorolla. Hänen pelioikeutensa siirtyivät kuitenkin jo varauspäivän iltana Utah Jazzille. Neto palasi pelaamaan Espanjan pääsarjaan, kunnes hän teki heinäkuussa 2015 Jazzin kanssa monivuotisen sopimuksen.


title: Raul Neto

text: Neto pelaa myös Brasilian maajoukkueessa, jota hän edusti muun muassa Lontoon kesäolympialaisissa 2012, missä Brasilia sijoittui viidenneksi.


title: Nikon D5300

text: Nikon D5300 on Nikonin 17. lokakuuta 2013 julkaisema järjestelmäkamera. Kameralla voi tuottaa 24,2 megapikselin kuvaa sekä Full HD-videota. Kamerassa on EXPEED 4 -kuvaprosessori sekä 39 pisteen automaattitarkennusjärjestelmä.


title: Peugeot 508

text: Peugeot 508 on Peugeot’n vuodesta 2010 lähtien valmistama ylemmän keskiluokan automalli, joka korvasi Peugeot 407:n sekä myös suuremman kokoluokan Peugeot 607:n.


title: Peugeot 508

text: Ensimmäisen sukupolven 508 esiteltiin Pariisin autonäyttelyssä syksyllä 2010. Se perustuu samalle pohjalevylle kuin Citroën C5.


title: Peugeot 508

text: Vuoden 2011 Euro NCAP -kolaritestistä 508 sai tulokseksi täydet viisi tähteä.


title: Peugeot 508

text:
Frankfurtin autonäyttelyssä syksyllä 2011 esiteltiin farmarimallin maastohenkisempi versio 508 RXH. Sen maavara on 50 millimetriä korkeampi kuin normaalissa SW-farmarimallissa.
Vuonna 2014 508 koki kasvojenkohotuksen, jossa tehtiin muutoksia ajovaloihin, etusäleikköön ja puskureihin. Myös takavaloja uudistettiin. Ohjaamossa kojelautaan tuli seitsemäntuumainen kosketusnäyttö, jonka myötä fyysisten painikkeiden määrä väheni. Uusia varusteita olivat kuolleen kulman valvontajärjestelmä sekä peruutuskamera.


title: Peugeot 508

text: Toisen sukupolven 508 esiteltiin Geneven autonäyttelyssä keväällä 2018. Se perustuu samalle EMP2-pohjalevylle kuin esimerkiksi Peugeot 308. Se on edeltäjäänsä kahdeksan senttimetriä lyhyempi, kuusi senttimetriä matalampi ja uuden perusrakenteen ansiosta noin 70 kilogrammaa kevyempi. Farmarimalli SW esiteltiin Pariisin autonäyttelyssä syksyllä 2018.


title: Sebastiano Mannironi

text: Sebastiano Mannironi (22. heinäkuuta 1930 Nuoro – 12. kesäkuuta 2015) oli italialainen painonnostaja, olympiamitalisti ja Euroopan mestari.


title: Sebastiano Mannironi

text: Mannironi voitti 60-kiloisten painoluokan olympiapronssia Roomassa 1960. Hän kilpaili olympiatasolla myös Tokiossa 1964 jossa sijoittui sarjassaan viidenneksi ja Melbournessa 1956. Olympiamitalinsa lisäksi Mannironi saavutti lukuisia MM- ja EM-mitaleja sekä yhden maailmanennätyksen.


title: Sebastiano Mannironi

text: Mannironi kuoli 84-vuotiaana 12. kesäkuuta 2015.


title: Peugeot 208

text: Peugeot 208 on Peugeot’n vuodesta 2012 lähtien valmistama pieni henkilöautomalli, joka korvasi Peugeot 207:n.


title: Peugeot 208

text: Vuoden 2012 Euro NCAP -kolaritestistä 208 sai tulokseksi täydet viisi tähteä.


title: Peugeot 208

text: 208 esiteltiin Geneven autonäyttelyssä keväällä 2012. Se on seitsemän senttimetriä lyhyempi ja senttimetrin matalampi kuin edeltäjänsä, mutta sisätilat ovat aiempaa suuremmat. 208 on myös keskimäärin 114 kilogrammaa edeltänyttä 207-mallia kevyempi, vaikka perustuukin edelleen samalle PF1-pohjalevylle.


title: Peugeot 208

text: Geneven autonäyttelyssä keväällä 2015 esiteltiin kasvojenkohotuksen kokenut 208. Uudistuksessa malli sai uuden etupuskurin, jossa on aiempaa levämpi etusäleikkö. Myös takavaloihin tehtiin muutoksia.


title: Arshad Ali Chaudry

text: Arshad Ali Chaudry (10. huhtikuuta 1950 – 11. kesäkuuta 2015) oli pakistanilainen maahockeypelaaja ja olympiamitalisti.


title: Arshad Ali Chaudry

text: Chaudry kuului Pakistanin olympiapronssia Montréalissa 1976 voittaneeseen joukkueeseen.


title: Arshad Ali Chaudry

text: Chaudry kuoli 65-vuotiaana 11. kesäkuuta 2015. Hän sairasti syöpää puolen vuoden ajan ennen kuolemaansa.


title: Dana

text: Dana voi viitata ainakin seuraaviin:


title: Dana (nimi)

text: Dana on etunimi, joka on useimmiten naisennimi. Se on toisinaan käytössä myös miehen etunimenä.


title: Dana (nimi)

text: Dana-nimen synnystä on olemassa useita tulkintoja. Kyseessä voi olla heprealaisperäinen nimi. Dana olisi tällöin joko Dan-nimen muunnos tai lyhentymä Danielasta, joka on Danielin naispuolinen vastine.


title: Dana (nimi)

text: Englantilaisella kielialueella on sen sijaan esitetty, että Dana olisi johdettu ’tanskalaista’ tarkoittavasta sanasta "dane". Kyseessä olisi ollut ensin sukunimi, joka olisi kuulunut jollekin tanskalaiselle. Myöhemmin sitä olisi alettu käyttää etunimenä.


title: Dana (nimi)

text: Nimi Dana on yhdistetty myös iirin kielen 'kiihkeää' merkitsevään sanaan. Irlannin tarustossa esiintyy lisäksi Danu-niminen äitijumalatar.


title: Dana (nimi)

text: Väestörekisterikeskuksen tietojen mukaan Suomessa on vuoden 2018 loppuun mennessä ollut kirjoilla runsaat kolmesataa Dana-nimistä henkilöä. Joukossa on muutamia kymmeniä miehiä. Suurin osa Suomen Dana-nimisistä miehistä on syntynyt 1980–1990-luvuilla.


title: Dana (nimi)

text: Danalla ei ole suomalaista nimipäivää.


title: Gustaf Adolf Finne

text: Gustaf Adolf Finne (10. elokuuta 1883 Kalvola – 28. huhtikuuta 1936 Helsinki) oli suomalainen insinööri ja suojeluskuntalainen, joka sotilasarvoltaan oli kapteeni. Hän työskenteli Kemissä sijaitsevan Pajusaaren sellutehtaan yli-insinöörinä sen perustamisesta 1915 aina vuoteen 1933 saakka. Finne oli myös Saksan varakonsuli vuosina 1920–1934.


title: Gustaf Adolf Finne

text: Kemin suojeluskuntapiirin esikuntapäällikkönä toiminut Finne oli Suomen sisällissodan alkuvaiheessa mukana Oulun, Kemin ja Rovaniemen tapahtumissa, nousten myöhemmin Tampereen ja Viipurin kaupunkien komendantiksi niiden valtauksen jälkeen huhtikuussa 1918. Sisällissodan aikaista terroria tutkineen Marko Tikan mukaan Finneen henkilöityvät valkoisen armeijan suorittamat rankaisutoimet, kun hän yhdessä Frans Julius von Wrightin kanssa organisoi kenttäoikeuksien toimintamallin ja Tampereella aloitettua käytäntöä noudatettiin myöhemmin koko maassa. Yhteensä kenttäoikeuksien kuulusteltaviksi joutui yli 25 000 vangiksi jäänyttä punakaartilaista, joista noin 600 teloitettiin.


title: Gustaf Adolf Finne

text: Gustaf Adolf Finnen veli oli kuvanveistäjä Gunnar Finne. Heidät on molemmat haudattu Kärkölän hautausmaalle.


title: Katoptrofobia

text: Katoptrofobia (, peili) tai spektrofobia on sairaalloinen pelko peilejä kohtaan. Katoprofobian uskotaan juontavan juurensa kauas historiaan, jolloin ihmiset katsoivat heijastustaan vesistöstä, jolloin he uskoivat, että he näkivät sielunsa. Tavallisesti katoptrofobia pelkäävät omaa heijastustaan, joka voi johtua esimerkiksi huonosta itsetunnosta. Katoptrofobiasta kärsivät saattavat välttää peilejä myös siksi, että taikauskomusten mukaan peilin rikkomisesta seuraa 7 vuoden huono onni. Katoptrofobiaa hoidetaan tavallisesti terapian avulla.


title: Pyrofobia

text: Pyrofobia on sairaalloinen pelko tulta kohtaan. Pyrofobian ajatellaan olevan hyvin alkukantainen pelko ja sen historian oletetaan juontavan aina aikoihin, jolloin ihminen oppi hyöndyntämään tulta. Pyrofobia johtuu tavallisesti traumaattisesta kokemuksesta. Pyrofobiasta kärsivä henkilö saattaa pakkomielteisesti tarkastaa palovaroittimen paristoja tai katsoa, onko uuni pois päältä. Hän saattaa saada pahoinvointikohtauksia haistaessaan savun.


title: Sarzana

text: Sarzana () on kaupunki ja kunta La Spezian maakunnassa Ligurian alueella Italiassa, 15 kilometriä La Speziasta itään, Pisaan johtavan radan varrella kohdassa, jossa rata Parmaan eroaa pohjoiseen. Vuonna 2010 väkiluku oli 21 978.


title: Sarzana

text: Sarzanan sijainti tultaessa Magran (antiikin "Macra") laaksoon, joka yhdisti Etrurian ja Liguria antiikin Rooman aikaan. teki sen sotilaallisesti merkittäväksi keskiajalla. Kaupunki mainitaan ensimmäisen kerran 983 Otto I Suuren asiakirjassa. Vuonna 1202 piispanistuin siirrettiin muinaisesta Lunista 5 kilometriä kaakkoon Sarzanaan.


title: Sarzana

text:
Sarzanan herra vaihtui sen sijainnin vuoksi useita kertoja. Ensin kaupunki kuului Pisalle, sitten Firenzelle, sitten Genovan Banco di S. Giorgiolle ja vuodesta 1572 Genovalle itselleen.
Näiden tapahtumien vuoksi Sarzanasta tuli linnoituksena huomion kohde, ja se kiinnostaa edelleen sotahistorian ja erityisesti linnoitusten historian harrastajia.


title: Sarzana

text: Vuonna 1814 kaupunki liitettiin Sardinian kuningaskuntaan, ja Ligurian ja Toscanan raja kulkee nykyisin sen ja Carraran välistä.


title: Sarzana

text: Paavi Nikolaus V on syntynyt Sarzanassa 1397.


title: Sarzana

text: Sarzanan lähelle asettui asumaan ennen vuotta 1264 toscanalaista Fucecchiota 900-luvulta alkaen hallinneen Cadolingi di Borgonuovon suvun haara, joka oli omaksunut nimen Buonaparte. Vuonna 1512 suvun eräs jäsen (Francesco Buonaparte, k. 1540) asettui pysyvästi asumaan Ajaccioon, ja näin hänestä tuli Buonaparten suvun Korsikan linjan perustaja ja siten Sebastiano Nicola Buonaparten suora esi-isä. Tämä vuorostaan oli keisari Napoleon I:n (s. Korsikalla 1769) isoisoisä.


title: Sarzana

text:
Vuonna 1921 Sarzanassa käytiin paikallisen väestön ja fasistijoukon välisiä taisteluja (it. "Fatti di Sarzana"). Taistelujen aikana pieni karabinieerien ja tavallisten kansalaisten ryhmä ryhtyi vastarintaan ja torjui 300 aseistetun fasistin joukon, joka oli tullut tuhoamaan kaupunkia, ja he surmasivat osan sitä. Saksan miehittäessä Italiaa toisen maailmansodan aikana Sarzana oli partisaanivastarinnan keskus.
Köppenin ilmastoluokituksessa seudun ilmasto kuuluu välimerenilmaston viileän kesän alaryhmään (Csb).


title: Asyylitransferaasit

text: Asyylitransferaasit eli transasylaasit ovat transferaaseihin kuuluvia entsyymejä, jotka katalysoivat asyyliryhmän siirtoa luovuttajamolekyyliltä substraatille. Asyylitransferaasien katalysoimien reaktioiden tuotteina muodostuu estereitä ja amideja. Asyylitransferaasien EC-numero on muotoa EC 2.3.x.x.


title: Asyylitransferaasit

text: Asyylitransferaasit jaetaan kahteen ryhmään siirtyvän ryhmän perusteella. Ryhmään, joiden EC-numero on muotoa EC 2.3.1.x, kuuluvat entsyymit jotka siirtävät muita asyyliryhmiä kuin aminoasetyyliryhmiä. Aminoasyylitransferaasit siirtävät aminoasyyliryhmiä ja niiden EC-numero on muotoa EC 2.3.2.x. Kolmas alaluokka on entsyymit, jotka siirtäessään asyyliryhmän muuttavat sen alkyyliryhmäksi. Tähän luokkaan kuuluu muun muassa sitraattisyntaasi.


title: Asyylitransferaasit

text: Asyylitransferaasit osallistuvat muun muassa rasvahappojen ja peptidien biosynteesiin. Rasvahappojen synteesiin osallistuvat muun muassa asetyyli- ja malonyylitransasylaasit ja peptidien biosynteesiin useat aminoasyylitransferaasit. Usein asyyliryhmän siirtyy substraatille joltain koentsyymi A:n asyylijohdannaiselta.


title: Adolf Waldemar Wallensköld

text: Adolf Waldemar Wallensköld (30. toukokuuta 1828 Turku – 17. maaliskuuta 1873 Helsinki) oli suomalainen senaattori, valtiopäivämies ja valtioneuvos.


title: Adolf Waldemar Wallensköld

text: Wallensköldin vanhemmat olivat Turun hovioikeuden presidentti Erik Wallenius, aateloituna vuodesta 1832 Wallensköld (1779–1846) ja Vivika Eleonora Lagerborg. Hän kävi Turun reaalikoulua (Bergenheimin koulu), pääsi ylioppilaaksi 1844 ja suoritti Helsingin yliopistossa tuomarintutkinnon 1850. Wallensköld sai varatuomarin arvon 1852.


title: Adolf Waldemar Wallensköld

text: Wallensköld oli Turun hovioikeudessa ylimääräisenä notaarina 1850–1854, kanslistina 1854–1855, kirjaajana 1855–1856, ylimääräisenä viskaalina 1856–1857, notaarina 1857–1859 ja protonotaarina 1859–1862 toimien myös ajoittain hovioikeuden apujäsenenä. Hän oli Suomen valtiosihteerinvirastossa vt. 1. toimitussihteerinä Pietarissa 1862 ja vakinaisena toimitussihteerinä sekä Suomen asiain komitean esittelijänä 1862–1870.


title: Adolf Waldemar Wallensköld

text: Wallensköld oli Suomen senaatin oikeusosastolla senaattorina 1870–1873. Hän sai valtioneuvoksen arvon 1866. Wallensköld osallistui säätyvaltiopäiville ritariston ja aatelin edustajana 1863–1864, 1867 ja 1872.


title: Adolf Waldemar Wallensköld

text: Wallensköld oli naimisissa vuodesta 1853 Emilia Charlotta Boijen kanssa. Heidän poikansa Axel Gabriel Wallensköld (1864–1933) oli Helsingin yliopiston romaanisen filologian professori ja Åbo Akademin kansleri.


title: Sakawa

text: Sakawa on Ghanasta alkunsa saanut laajalle Afrikassa levinnyt ilmiö, jossa yhdistetään modernit internethuijaukset ja uskonnolliset rituaalit. Pääasiassa uhraamiseen perustuvien rituaalien uskotaan auttavan internetrikollisia onnistumaan paremmin huijauksissaan.


title: Sakawa

text: Sakawa-rikolliset tehtailevat muun muassa tekaistuja romansseja ja luottokorttihuijauksia. Kun he hakevat toiminnalleen Juju-pastorin siunauksen, he uskovat yliluonnollisten voimien langettavan uhrit ansaan.


title: Sakawa

text: Sakawasta on tullut jo niin laaja ongelma, että se on tahrinut Ghanan mainetta investointikohteena.


title: Austin A40 Devon

text: "Muista A40-mallitunnusta käyttäneistä autoista lisää artikkelissa Austin A40"


title: Austin A40 Devon

text: A40 Devon oli englantilaisen Austin Motor Companyn vuosina 1947–1952 valmistama neliovinen automalli. Devonin lyhytikäiseksi jäänyt sisarmalli, kaksiovinen "A40 Dorset" oli tuotannossa vuodesta 1947 alkuvuoteen 1949.. A40 Devon oli Austinin ensimmäinen uusi saloon-korinen malli II maailmansodan jälkeen ja sen tekniikka oli yhdistelmä uutta ja vanhaa. Malli sai ensiesittelynsä vuoden 1947 Pariisin autonäyttelyssä ja sitä valmistettiin saloon-versiona vuoteen 1952 asti, jolloin sen korvasi Austin A40 Somerset.


title: Austin A40 Devon

text: Devon edusti sodanjälkeistä modernia designia, jossa ajovalot oli upotettu lokasuojiin ja lokasuojat vastaavasti oli osittain integroitu osaksi koria. Ovet oli saranoitu etureunastaan ja saranat sekä astinlaudat oli piilotettu rakenteisiin.


title: Austin A40 Devon

text: Neljän hengen autoina neliovinen Devon ja kaksiovinen Dorset edustivat valmistajansa pienintä mallisarjaa. Mallinimen numero ilmaisee moottorin tehon hevosvoimina "(bhp, brake horsepower)"


title: Austin A40 Devon

text: Auton rakenne oli omalle aikakaudelleen tyypillinen; alusta, jonka päällä erilliskori. Saloon-mallien lisäksi autosta valmistettiin monikäyttöistä, täysteräskorista "Countryman"-mallia, 10 cwt:n umpikylkistä pakettiautoa sekä pick-up versiota. Lisäksi tehtaalta toimitettiin ohjaamo-alusta -malleja ulkopuolisille korittajille. Näiden päälle rakennettiin mm. saarivaltiolle tyypillisiä jäätelöautoja, "Luton"-tyyppisiä kuormakoreja tai jopa paloautoversioita.


title: Austin A40 Devon

text: Austin Motorin vuonna 1949 perustettu australialainen tytäryhtiö Austin Motor Company (Australia) valmisti paikallisille markkinoille pick-up -malleja useina erilaisina versioina, nämä mallit poikkesivat korinsa designin osalta emomallistaan hyvinkin paljon. Elokuussa 1948 Longbridgen suunnitteluosasto sai valmiiksi avokorisen "A40 Dorset Tourer" prototyypin. Tämä malli ei koskaan päässyt tuotantoon Englannissa, mutta Australiassa niitä valmistettiin syyskuusta 1948 lähtien.


title: Austin A40 Devon

text: Rungon muotona on tikapuurungon ja X-rungon yhdistelmä. Vientimarkkinoita varten auto voitiin varustaa vasemmanpuoleisella ohjauslaitteistolla. Takana jäykkä akseli puolielliptisillä lehtijousipakoilla. Edessä pyörien erillisripustus päällekkäisin tukivarsin ja kierrejousin. Edessä ja takana hydrauliset heilahduksenvaimentimet.


title: Austin A40 Devon

text: Jarrut olivat hydraulisen ja mekaanisen järjestelmän yhdistelmä. Etupyörien jarrut olivat Girlingin hydraulisella järjestelmällä toimivat, takajarrujen toiminta oli järjestetty tankojen ja vipujen välityksellä. Seisontajarru vaikuttaa kaikkiin neljään pyörään.


title: Austin A40 Devon

text: Austin A40 Devonin voimanlähteenä toimi aikakautensa modernia teknologiaa edustanut, 1200-kuutioinen työntötankomoottori. Tästä moottorista kehittyi pitkään elänyt BMC:n B-sarjan moottoriperhe. Vaihteisto oli neliportainen, jatkuvalla vinohammaspyöräkosketuksella "(constant mesh)" toteutettu, vaihteenvalitsin sijaitsi modernisti rattipylväässä.


title: Austin A40 Devon

text: Austin Motor Companyn ja Jensen Motors yhteistyömalli "A40 Sports" sai alkunsa Austinin hallituksen puheenjohtaja Leonard Lordin nähtyä Jensenin uuden Interceptor-mallin. Hän ehdotti Jensen Motorsille yhteishanketta jossa Jensen Motors suunnittelisi ja valmistaisi urheiluauton korin, joka voitaisiin asentaa "A40 Devonin" rungolle. Runkopalkit "boxattiin" (hitsattiin avonaisena olevan profiilipalkin sivu umpeen, jolloin saadaan neliöprofiili, ts. "box"), koska avonainen alumiinikori vaati rungolta paremman vääntöjäykkyyden. 1,2-litraisen moottorin viritysastetta nostettiin varustamalla se tupla-SU-kaasuttimilla, näin teholukemaksi saatiin 50 hevosvoimaa vakiomoottorin 40:n sijaan. Mallin valmistus tapahtui kahdessa tehtaassa, Jensenin asennettua korin Austinin valmistaman tekniikan ja rungon päälle, koko paketti kuljetettiin takaisin Austinin Longbridgen tehtaille viimeistelyä varten. Arviolta 4011 yksilöä valmistettiin.


title: Jakob Viktor Wasastjerna

text: Jakob Viktor Wasastjerna (14. kesäkuuta 1819 Vaasa – 1. maaliskuuta 1895 Helsinki) oli suomalainen senaattori, valtiopäivämies ja Vaasan hovioikeuden asessori.


title: Jakob Viktor Wasastjerna

text: Wasastjernan vanhemmat olivat Suomen Pankin konttorikirjuri Vaasassa Johan Jakob Falander, vuodesta 1808 Wasastjerna (1781–1858) ja hänen toinen puolisonsa Katarina Kristina Bange. Hän pääsi ylioppilaaksi 1837 ja suoritti Helsingin yliopistossa tuomarintutkinnon 1841. Wasastjerna sai varatuomarin arvon 1844.


title: Jakob Viktor Wasastjerna

text: Wasastjerna oli Vaasan hovioikeudessa kanslistina 1850–1853, aktuaarina 1853–1855, ylimääräisenä viskaalina 1855–1856, notaarina 1856–1859, sihteerinä 1859–1860 ja asessorina 1860–1869. Hän oli Suomen senaatin oikeusosastolla senaattorina 1869–1890. Wasastjerna osallistui säätyvaltiopäiville ritariston ja aatelin edustajana 1863–1864, 1872 ja 1877.


title: Jakob Viktor Wasastjerna

text: Wasastjerna oli naimisissa vuodesta 1860 Vendla Helena Vilhelmina Bonsdorffin kanssa jonka isä oli arkkiatri ja valtioneuvos Evert Julius Bonsdorff. Heillä oli neljä poikaa joista Ivar Ossian Wasastjerna (1868–1941) toimi Pohjoismaiden Yhdyspankin johtajana 1919–1935 ja Victor Waldemar Wasastjerna (1879–1941) oli kihlakunnantuomari ja Turun hovioikeuden hovioikeudenneuvos.


title: Livarot-Pays-d'Auge

text: Livarot-Pays-d'Auge on kunta Pohjois-Ranskassa Calvadosin departementissa Normandian alueella.


title: Livarot-Pays-d'Auge

text: Kunta muodostettiin 1. tammikuuta 2016 kun 22 kuntaa Auquainville, Les Autels-Saint-Bazile, Bellou, Cerqueux, Cheffreville-Tonnencourt, La Croupte, Familly, Fervaques, Heurtevent, Livarot, Le Mesnil-Bacley, Le Mesnil-Durand, Le Mesnil-Germain, Meulles, Les Moutiers-Hubert, Notre-Dame-de-Courson, Préaux-Saint-Sébastien, Sainte-Marguerite-des-Loges, Saint-Martin-du-Mesnil-Oury, Saint-Michel-de-Livet, Saint-Ouen-le-Houx ja Tortisambert yhdistyivät.


title: Livarot-Pays-d'Auge

text: Livarot on antanut nimensä alueella tehtävälle tuotesuojatulle Livarot-juustolle. Livarot'n teollisesta historiasta kertoo 1800-luvun lopulla perustetun, nykyään jo lopetetun, Leroy-tehtaan museoitu höyrykone.


title: Johan Daniel Dahl

text: Johan Daniel Dahl (17. kesäkuuta 1816 Turku – 1. helmikuuta 1892 Helsinki) oli suomalainen senaattori ja Turun hovioikeuden hovioikeudenneuvos.


title: Johan Daniel Dahl

text: Dahlin vanhemmat olivat Turun hovioikeuden asessori Samuel Dahl (1766–1843) ja Fredrika Eleonora Pipping. Hän kävi Turun katedraalikoulua, pääsi ylioppilaaksi 1835 ja suoritti Helsingin yliopistossa tuomarintutkinnon 1841. Dahl sai varatuomarin arvon 1844.


title: Johan Daniel Dahl

text: Dahl oli Turun hovioikeudessa ylimääräisenä notaarina 1842–1847, kanslistina 1847–1849, kirjaajana 1849, ylimääräisenä viskaalina 1849–1853 ja notaarina 1853–1854 toimien samalla kirkollisvirkakunnan leski- ja orpokassan johtokunnan asiamiehenä ja sihteerinä 1852–1854. Hän oli sitten Suomen senaatin prokuraattorintoimituskunnan sihteerinä 1854–1858 ja samalla siviilivirkakunnan leski- ja orpokassan johtokunnan asiamiehenä ja sihteerinä 1856–1858. Tämän jälkeen Dahl oli Turun hovioikeudessa asessorina 1858–1867 ja hovioikeudenneuvoksena 1867–1868. Hän oli Suomen senaatin oikeusosastolla senaattorina 1868–1882.


title: Johan Daniel Dahl

text: Dahl oli naimisissa 1848–1875 Antoinette Adolfina Karolina Lagerbladin (k. 1875) kanssa ja vuodesta 1882 Aline Helena Josefina Cumlanderin kanssa.


title: Gert-Dietmar Klause

text: Gert-Dietmar Klause (s. 25. maaliskuuta 1945 Reumtengrünissä itäisessä Saksassa) on entinen itäsaksalainen maastohiihtäjä, joka saavutti urallaan maailmanmestaruuden ja oli parhaimmillaan 1970-luvun alkuvuosina.


title: Gert-Dietmar Klause

text: Klause syntyi aivan maailmansodan loppuvaiheessa itäisessä Saksassa, nykyisen Saksin osavaltion Reumtengrünissä, joka nykyään tunnetaan Auerbachina. Siellä nuori Klause kävi koulunsa ja kouluttautui mylläriksi. Hänen urheilullinen lahjakkuutensa kestävyysurheilussa havaittiin varhain, ja niinpä hän siirtyi hiihtoharjoittelun mahdollistavaan läheiseen Klingenthaliin, jossa hän edusti paikallista SC Dynamo Klingenthal-seuraa.


title: Gert-Dietmar Klause

text: Hän teki ensiesiintymisensä aikuisten kansainvälisissä arvokilpailuissa Oslon MM-kilpailuissa 1966, jossa Itä-Saksan viestijoukkue sijoittui yhdeksänneksi. Lopullisesti hän nousi hiihtomaailman huipulle Vysoké Tatryn MM-kilpailuissa 1970 sijoittuen 15 kilometrillä neljänneksi ja 30 kilometrillä viidenneksi sekä saavuttamalla hopeaa viestissä. Falunin MM-kilpailuissa 1974 hän voitti viestissä MM-kultaa yhdessä Gerd Hesslerin, Axel Lesser ja Gerhard Grimmerin kanssa sekä sijoittui kahdeksanneksi 15 kilometrillä ja 11:ksi 30 kilometrillä.


title: Gert-Dietmar Klause

text: Klause osallistui talviolympialaisiin kolme kertaa eli vuosina 1968-1976. Vuoden 1968 Grenoblen kisoissa sijoitukset livat vielä vaatimattomat, sillä hän oli 15 kilometrillä 33., 30 kilometrillä 19., 50 kilometrillä 25. ja hiihti seitsemänneksi tulleessa Itä-Saksan viestijoukkueessa. Sapporon olympialaisissa 1972 Klausen menestys oli huomattavasti parempi, sillä oli 15 kilometrillä 13., 30 kilometrillä kahdeksas, 50 kilometrillä yhdeksäs ja oli mukana kuudenneksi sijoittuneessa Itä-Saksan viestijoukkueessa. Innsbruckin vuoden 1976 talviolympialaisissa Klause saavutti parhaan henkilökohtaisen sijoituksensa, kun hän oli 50 kilometrillä hopealla Norjan Ivar Formon jälkeen häviten kultamitalin reilulla puolella minuutilla ja ajaen kiinni edellään lähteneen pronssimitalin lopuksi saavuttaneen Ruotsin Benny Södergrenin ja voittaen hänet puolellatoista minuutilla. Muilla matkoilla sijoitukset olivat yhdeksäs 15 kilometrillä ja kuudes 30 kilometrillä. Viestin Itä-Saksan joukkue joutui keskeyttämään. Klausen 50 kilometrin hopea oli ensimmäinen keskieurooppalaisen saavuttaman matkan mitali. Seuraavan kerran saksalainen saavutti mitalin 50 kilometrillä vasta 34 vuoden kuluttua, kun Axel Teichmann sijoittui Vancouverin vuoden 2010 kisoissa samalla matkalla toiseksi.


title: Gert-Dietmar Klause

text: Uransa viimeiset kansainväliset kisat olivat vuoden 1978 Lahden MM-hiihdot, joissa Klause ei ollut enää parhaassa iskussa. Hän hiihti kaikki matkat, mutta sijoitukset olivat vaatimattomat. Hän oli 15. kilometrillä 29., 30 kilometrillä 20., 50 kilometrillä 25. ja toi Itä-Saksan ankkurina viestin maaliin kahdeksantena.


title: Gert-Dietmar Klause

text: Klausen merkittävänä saavutuksena olympia- ja MM-menestyksen rinnalla voi pitää 85 kilometrin pituisen Vaasahiihdon voittoa vuonna 1975. Itä-Saksan hiihtomestaruuksia Klause voitti kaikkiaan 20 vuosina 1965-1978; niistä 12 henkilökohtaisia ja kahdeksan tuli SC Dynamo Klingenthalin viestijoukkueen jäsenenä. Viimeisimmän mestaruutensa Klause voitti vuonna 1978 50 kilometrillä. Kaikkiaan Klause kilpaili vuosina 1966-1978 neljissä hiihdon MM-kisoissa ja kolmissa olympiakisoissa. Yhdessä Gerhard Grimmerin kanssa hän muodosti Itä-Saksan hiihtomaajoukkueen menestyvän ytimen 1970-luvun alkupuoliskolla.


title: Gert-Dietmar Klause

text: Uransa jälkeen Klause toimi nuorten hiihtovalmentajana Klingenthalissa. Eläkevuodet hän on asunut syntymäseudullaan Beerheidessä.


title: R5 (yhtye)

text: R5 on yhdysvaltalainen pop-rock-yhtye, joka perustettiin Los Angelesissa 2009. Viisijäseniseen yhtyeseen kuuluu kolme veljeä, sisko ja perhetuttu; Ross, Rocky, Riker ja Rydel Lynch sekä Ellington Ratliff. Bändi on julkaissut kolme EP:tä: "Ready, Set, Rock" (2010), "Loud" (2013) ja "Heart Made Up On You" (2014). Kokopitkiä levyjä on ilmestynyt kaksi; "Louder" (2013) ja "Sometime Last Night" (2015).


title: R5 (yhtye)

text: 4/5 R5:sta koostuu Coloradon Denverin esikaupungissa Littletonissa syntyneistä ja kasvatetuista sisaruksista Rikerista, Rossista, Rockysta ja Rydelista. Sisarusryhmään kuuluu vielä nuorin veli Ryland (s. 17.4.1997), mutta hän ei ole mukana bändissä (sen sijaan hän toimii yleensä bändin lämppärinä DJ:nä). Coloradossa asuessaan Lynchit harrastivat musiikkia ja tanssia esittävän taiteen koulussa. Vapaa-ajallaan he tykkäsivät yleensä järjestää huvikseen erilaisia esityksiä ja konsertteja perheelle ja tutuilleen, maksuttaen heitä vähintään dollarin tai pari. He tykkäsivät esittää lauluja mm. Elvikseltä ja Grease-musikaalista. Nuorimmat sisaruksista olivat vain noin 4-5-vuotiaita. Esiintyminen on siis ollut heille tärkeä ja rakas osa elämää jo pienestä pitäen.


title: R5 (yhtye)

text: Vuonna 2007 sisaruksista vanhin Riker, halusi muuttaa 16-vuotiaana Los Angelesiin showbisneksen perässä. Vanhemmat Mark ja Stormie Lynch olivat Rikerin yksin lähtemistä vastaan, joten lopputuloksena koko perhe päätti muuttaa Californiaan pysyäkseen yhdessä. Los Angelesissa ollessaan lapset alkoivat käymään monissa koe-esiintymisissä ja esiintymään esimerkiksi TV-mainoksissa. Rocky alkoi kiinnostua kitaransoitosta ja opetteli sen itse YouTuben avulla. Lopulta hän opetti myös Rossia ja Rikeria soittamaan. Sisko Rydel aloitti lapsuudenharrastuksensa pianon uudelleen. Veljekset olivat osa So You Think You Can Dance-ohjelmassa kilpailutta tanssiryhmää The Rage Boyz Crew:tä. Myös Rydel tanssi ja toimi välillä myös tanssinopettajana lapsille.


title: R5 (yhtye)

text: Ellington Ratliffin nuoret tapasivat käydessään samalla tanssistudiolla. Orastavasta bändistä uupui silloin vielä rumpali, joten rumpuja soittava Ratliff oli täydellinen lisäys. Bändin nimi R5 oli ollut Lynchien mukana jo lapsuudesta asti, kun heidän vanhempansa kutsuivat sisarusporukkaa (Riker, Rydel, Rocky, Ross ja Ryland) sillä nimellä. Ellingtonin sukunimi Ratliff sopi kuvaan, joten hän on käyttänyt enemmän sitä nimeä julkisuudessa.


title: R5 (yhtye)

text: 2009 bändi julkaisi ensimmäisen EP:nsä "Ready, Set, Rockin" ja alkoi ladata YouTubeen covereita tunnetuista pophiteistä ja omaa "sarjaansa" R5 TV:tä. Sarjassa kuvattiin bändin elämää kotivideoiden tyyliin ja lopulta se osoittautuikin ihan hyväksi väyläksi ihmisten tietoisuuteen, sillä nykyään videoilla on yhteensä jo yli 5 miljoonaa katselukertaa.


title: R5 (yhtye)

text: Samoihin aikoihin lukuisat koe-esiintymiset alkoivat tuottaa tulosta, kun Riker roolitettiin suosittuun TV-sarja Gleehen Jeff the Warbleriksi ja Ross päärooliin Austiniksi Disney Channelin uutuussarjaan Austin&Allyyn.


title: R5 (yhtye)

text: Huhtikuussa 2012 R5 ilmoitti solmineensa levytyssopimuksen Hollywood Recordsin kanssa ja alkoi valmistella uutta EP:tään Loudia. He alkoivat keikkailla pienissä tapahtumissa Californian alueella. "Loud" julkaistiin alkuvuodesta 2013, sisältäen 4 kappaletta: ensisingle "Loud, Fallin' For You, I Want U Bad ja Here Comes Forever." Se antoi vähän esimakua syyskuussa 2013 Yhdysvalloissa julkaistulle kokopitkälle esikoisalbumille "Louderille." Musiikkivideo ensimmäiselle singlelle "Loudille" julkaistiin helmikuussa 2013 pian EP:n ilmestymisen jälkeen. Seuraava musiikkivideon saanut single levyltä oli "Pass Me By" ja vielä viimeinen "(I Can't) Forget About You."


title: R5 (yhtye)

text: Ross nappasi pääroolin Disney Channelin 2013 ilmestyneestä uutuusmusikaalista Teen Beach Moviesta niittäneensä ensin paljon positiivista huomiota Austinin roolissa Disneylla. Koko illan elokuva sai paljon suosiota.


title: R5 (yhtye)

text: Keikkailtuaan 2013 jo ympäri Yhdysvaltoja "Loud"- ja "Dancing Out My Pants"-kiertueillaan R5 ilmoitti loppuvuodesta 2013 lähtevänsä maailmankiertueelle. Euroopassa he konsertoivat Puolassa, Norjassa, Ruotsissa, Tanskassa, Saksassa, Alankomaissa, Belgiassa, Italiassa, Espanjassa , Ranskassa, Englannissa ja Irlannissa poiketen myös Israelissa. Monet esityksistä olivat loppuunmyytyjä, joka oli historiallista, sillä bändi ei ollut julkaissut vielä yhtään levyä kansainvälisille markkinoille saatavaksi. Bändi kommentoi asian olevan täysin sosiaalisen median ansiota, sillä he ovat tavoittaneet siellä suuren osan yleisöstään. "Louder" ilmestyi viimein kansainvälisestikin huhtikuussa 2014. Kolmas EP nimeltään "Heart Made Up on You," julkaistiin 22.7.2014. Se sisältää kappaleet "Heart Made Up On You," "Things Are Looking Up," "Easy Love," ja "Stay With Me." Musiikkivideo "Heart Made Up on You:lle" ilmestyi 1.8.2014.


title: R5 (yhtye)

text: Loppuvuodesta 2014 R5 ehti julkaista vielä yhden kappaleen "Smile", joka oli ensimmäinen single heidän 2015 ilmestyvältä albumiltaan. Riker paljasti uuden albumin olevan tekeillä ja siitä tulevan "aikuisemman" kuuloinen.


title: R5 (yhtye)

text: Riker osallistui keväällä 2015 mukaan Amerikan versioon ohjelmasta "Tanssii Tähtien Kanssa, Dancing With The Stars". Parinaan hänellä oli tanssija Allison Holker. He sijoittuivat kilpailussa hopeasijalle.


title: R5 (yhtye)

text: R5 julkaisi keväällä 2015 dokumenttielokuvan "All Day, All Night", jota esitettiin vain harvoissa ja valituissa elokuvateattereissa Yhdysvalloissa. Elokuvassa käytiin läpi bändin matkaa, historiaa ja nykyhetkeä. Elokuvassa paljastettiin myös bändin jäsenten Rydelin ja Ellingtonin seurustelusuhde (fanien nimitys Rydellington), jota oltiin kyllä jo epäilty pitkään fanien keskuudessa. Elokuviin paikan päälle pääsemättömien onneksi yhtye julkaisi koko elokuvan osissa heidän YouTube-kanavallaan.Tulevan albumin, Sometime Last Nightin, toinen single Let's Not Be Alone Tonight ja sen musiikkivideo ilmestyivät alkukesästä. Kolmas single All Night ilmestyi pari viikkoa ennen albumin julkaisua ja musiikkivideo sille kaksi päivää ennen albumin ulostuloa. R5:n toinen pitkäsoitto Sometime Last Night ilmestyi maailmanlaajuisesti 10.7.2015.


title: R5 (yhtye)

text: Yhtyeen jäsenet Ellington ja Rydel alkoivat seurustelemaan 2. syyskuuta 2013, pitäen suhteensa salassa faneilta 16. huhtikuuta 2015 asti. He myös yrittivät salata suhteensa Rydelin perheeltä, mutta salaisuus paljastui Rydelin pikkuveljelle Ryland Lynchille ensimmäisen viikon aikana. Myöhemmin saman viikon aikana salaisuus paljastui myös muille Lynchin perheenjäsenille.


title: R5 (yhtye)

text: Ross ja australialainen malli ja näyttelijä Courtney Eaton ovat seurustelleet vuoden 2015 alusta lähtien. Eaton on syntynyt 6. tammikuuta 1996 ja näyttelee elokuvassa "Mad Max: Fury Road" Cheedo the Fragilea.


title: R5 (yhtye)

text: Riker ja Savannah tunsivat toisensa jo nuorena. Latimer on syntynyt 1. huhtikuuta 1996 ja hän opettaa joogaa ja on myös tanssija.


title: R5 (yhtye)

text: Rocky ja Alexa seurustelivat vuodesta 2013, mutta erosivat luultavimmin vuoden 2015 alussa. Dowd esiintyi yhtyeen musiikkivideoissa kappaleille "Loud" ja "Things Are Looking Up". Hän on syntynyt 17. maaliskuuta 1993, ja on ammatiltaan tanssija.


title: Benny Södergren

text: Erik Benny Södergren s. 23. kesäkuuta 1948 Torshällassa on entinen ruotsalainen urallaan olympiamitalin saavuttanut maastohiihtäjä.


title: Benny Södergren

text: Södergrenin osallistui urallaan kaksiin arvokisoihin - vuoden 1976 Insbruckin olympialaisiin ja vuoden 1978 Lahden hiihdon MM-kisoihin. Innsbruckin kisoissa Södergren saavutti ainoana ruotsalaisena hiihtäjänä mitalin sijoittuessaan Ivar Formon ja Gert-Dietmar Klausen jälkeen kolmanneksi 50 kilometrillä. Hän hiihti kisoissa myös 15 kilometriä sijoituksen ollessa 13., 30 kilometriä sijoittuen 12:ksi ja ollen mukana neljänneksi sijoittuneessa Ruotsin 4 x 10 kilometrin viestijoukkueessa. Viestissä hän hiihti avausosuuden ja toi Ruotsin joukkueen kärjessä ensimmäiseen vaihtoon mm. 20 sekuntia ennen kilpailun voittanutta Suomea, jonka avausosuutta hiihti Matti Pitkänen. Vuoden 1978 MM-hiihdoissa hän hiihti 15 kilometriä ja sijoittui 33:ksi.


title: Benny Södergren

text: Ruotsin mestaruuden Södergren saavutti vuonna 1976 Edsbyns SK:n voittaessa 3 x 10 kilometrin viestin.


title: Benny Södergren

text: Uransa jälkeen Södergren on toiminut metalliteollisuudessa johtotehtävissä isältään perityssä sukuyrityksessä yhdessä kahden veljensä kanssa. Nykyinen asuinseutu on ollut syntymäseudun lähellä Eskilstunassa.


title: Antonio Mayor

text: Antonio José Mayor Hernández (eli "Antonio", s. 20. huhtikuuta 1983) on espanjalainen beachfutispelaaja, joka edustaa FC Barcelonaa ja Espanjan beachfutismaajoukkuetta. 174 senttimetriä pitkä ja 73 kilogrammaa painava Antonio on pelipaikaltaan hyökkääjä.


title: Antonio Mayor

text: Antonio on edustanut Espanjaa kolmissa MM-kilpailuissa, vuosina 2008, 2013 ja 2015. Vuoden 2013 MM-kilpailuista Tahitilta hän saavutti hopeaa. Vuonna 2008 hänet valittiin Euro Beach Soccer Leaguen Marseillen turnauksen parhaaksi pelaajaksi.


title: Macy

text:
Macy on henkilönnimi, joka on ollut alun perin sukunimi mutta jota nykyään tavataan myös naisen etunimenä.
Nimi lienee muunnos sukunimestä Massey, jonka on sanottu perustuvan ranskalaiseen paikannimeen "Massy". Macy-nimen rinnakkaismuoto on Macey.


title: Macy

text: Macy on useiden tunnettujen ihmisten sukunimi. Heistä kuuluisimpia on yhdysvaltalainen näyttelijä William H. Macy (s. 1950). Myös amerikkalaisen Macy’s-tavarataloketjun nimi viittaa sukunimeen: kaupan on perustanut Rowland Hussey Macy (1822–1877).


title: Macy

text: Macyn ohella on käytössä sukunimi Macey. Esimerkiksi Dean Macey (s. 1977) on tunnettu brittiläinen yleisurheilija.


title: Macy

text: Molemmat sukunimet on kirjattu myös Suomen väestötietojärjestelmään. Yleisiä nimiä ne eivät kuitenkaan ole. Väestörekisterikeskuksen mukaan Macy-sukunimi oli vuoden 2018 lopussa viidellä suomalaisella tai Suomessa vakituisesti asuvalla ulkomaalaisella. Macey-sukunimi oli käytössä kymmenellä.


title: Macy

text: Etunimen Macy teki 1990-luvulla laajalti tunnetuksi televisiosarja "Kauniit ja rohkeat", jossa esiintyi pitkään Macy-niminen naishahmo. Toinen nimekäs Macy on yhdysvaltalainen laulaja Macy Gray.


title: Macy

text: Englantilaisella kielialueella Macystä ja Maceystä käytetään myös muunnelmia Macie ja Maci. Äänteellisesti samankaltainen nimi on Maisie, joka on alkuaan skotlantilainen muunnos Margaret-nimen muodoista "Margery" ja "Marjorie". Macy-nimi saattaa olla myös tätä perua.


title: Macy

text: Suomessa Macy on harvoin käytetty etunimi. Väestörekisterikeskuksen tietojen mukaan Suomessa on vuoden 2018 loppuun mennessä ollut kirjoilla alle 40 tämännimistä henkilöä. Macey-, Macie- ja Maci-muodot ovat virallisina niminä vielä harvinaisempia.


title: Emmanuele Zurlo

text: Emmanuele Zurlo (s. 27. helmikuuta 1988) on italialainen beachfutispelaaja. Hän edustaa Catania Beach Socceria ja Italian beachfutismaajoukkuetta. 172 senttimetriä pitkä ja 65 kilogrammaa painava Zurlo on pelipaikaltaan hyökkääjä.


title: Emmanuele Zurlo

text: Zurlo kuuluu Italian joukkueeseen vuoden 2015 MM-kilpailuissa Portugalissa. Kesäkuussa 2015 Zurlo voitti Italian kanssa hopeaa vuoden 2015 Euroopan kisoista Bakusta. Zurlo teki turnauksessa neljä maalia, mukaan lukien koko turnauksen avausmaalin. Seuratasolla hän on edustanut aiemmin Panarea-seuraa.


Beachfutiksen maailmanmestaruuskilpailut 2015 olivat historian 18:nnet beachfutiksen maailmanmestaruuskilpailut ja kahdeksannet, joita hallinnoi jalkapallon kattojärjestö FIFA. Kilpailut pelattiin Portugalissa 9.–19. heinäkuuta 2015. Jokainen ottelu käytiin Espinhossa sijaitsevalla stadionilla. Portugali sai kilpailuiden isännyyden toukokuussa 2013.


title: Beachfutiksen maailmanmestaruuskilpailut 2015

text: Isäntäjoukkue Portugali voitti mestaruuden kaatamalla finaalissa Tahitin 5–3. Venäjä saavutti pronssia. Mestaruus oli Portugalin historian toinen ja ensimmäinen sitten vuoden 2001. Turnauksen parhaaksi pelaajaksi valittiin Tahitin Heimanu Taiarui ja parhaaksi maalivahdiksi saman maan Jonathan Torohia. Paras maalintekijä oli Paraguayn Pedro Morán.


text: Kilpailuihin selviytyi edellisten kilpailuiden tapaan 16 joukkuetta. Suluissa maanosaliitto, josta joukkue selviytyi kilpailuihin.Alkulohkovaihe käynnistyi 9. heinäkuuta Portugalin ja Japanin välisellä ottelulla ja päättyy 14. heinäkuuta Paraguayn ja Madagaskarin väliseen otteluun.


text:
8 maalia
7 maalia6 maalia


text:
5 maalia4 maalia
3 maalia
2 maalia
1 maali
Oma maali
Paraguayn Pedro Morán sai parhaan maalintekijän palkinnon, sillä hän pelasi vähemmän otteluita kuin samaan maalimäärään yltäneet Madjer ja Noël Ott.


title: Emoji

text: Unicode-standardoinnin myötä emoji-valikoimaa on laajennettu huomattavasti, ja merkeissä on pyritty myös pääsemään eroon kulttuurisidonnaisuudesta. Esimerkiksi maakoodit eri maiden lippujen ilmaisemiseksi lisättiin Unicode 6.0:aan ja ihmishahmojen ihonvärin määrittely tuli mahdolliseksi Unicode 8.0:n myötä.


title: Han Gaozu

text:
Keisari Gao (256 tai 247 – 1. heinäkuuta 195 eaa.), joka yleisemmin tunnetaan temppelinimellään Gaozu (), oli Kiinan Han-dynastian perustaja ja dynastian ensimmäinen keisari. Hänen alkuperäinen nimensä oli Liu Pang (,Pinyin-kirjoitustapa Liú Bāng) ja kutsumanimensä Ji. Hän hallitsi Kiinaa vuosina 202–195 eaa. Gaozu oli Kiinan historian harvoista talonpoikaistaustaisista dynastian perustajista.
Liu Bang toimi aluksi, Qin-dynastian vielä hallitessa, vartio-osaston upseerina kotikaupungissaan nykyisessä Xuzhoussa, Pein (nyk. Jiangsun) maakunnassa. Joskus vuosien 210 eaa. aikoihin hän ryhtyi kapinaan Qin-hallitusta vastaan vapauttamalla joukon vankeja, jotka hänen johdollaan rakensivat Li-vuorelle Qin Shi Huangdin mausoleumia, minkä jälkeen hän seuraajineen julistettiin lainsuojattomiksi, ja he pakenivat Mount Mandangille. Vuonna 208 eaa., kun kaikkialla Kiinassa puhkesi kapinoita Qin-dynastian kukistamiseksi, Li Bang muodosti oman armeijan ja osallistui sisällissotaan. Hän nimitti itseään ”Pein kreiviksi” ja nousi yhdeksi huomattavimmista kapinajohtajista otettuaan valvontaansa Pein ja muutamat sitä lähellä olevat maakunnat. Kun Qin kukistui vuonna 206 eaa., Xiang Yu, kapinoitsijoiden tosiasiallinen johtaja, jakoi valtakunnan kahdeksaantoista kuningaskuntaan. Hän julistautui läntisen Chun kuninkaaksi ja nimitti 17 muuta kapinajohtajaa, myös Liu Bangin, muiden kuningaskuntien kuninkaiksi. Liu Bangista tuli ”Hanin kuningas”, ja hänen hallittavakseen annettiin syrjäinen alue Bashun seudulla, osa nykyistä Sichuania. Myöhemmin samana vuonna Liu Bang johti joukkonsa pois Bashusta ja valloitti kolme Qiniä, kolme hänen aluettaan lähimpänä sijainnutta kahdeksastatoista kuningaskunnasta.


title: Han Gaozu

text: Vuosina 206–202 eaa. Liu Bang kävi Xiang Yua vastaan ylivallasta Kiinassa valtataistelua, joka tunnetaan nimellä Chun ja Hanin sota. Sota päättyi Liu Bangin voittoon, ja hän sai suurimman osan Kiinaa hallintaansa. Liu Bang perusti Han-dynastian ja julistautui keisariksi vuonna 202 eaa. Valtakaudellaan Liu Bang alensi veroja, vähensi pakollista työpalvelusta, suosi kungfutselaisuutta ja kukisti kapinat joidenkin vasallivaltioiden hallitsijoiden tuella. Hän pani myös alulle "heqin"-politiikan säilyttääkseen rauhan Han-keisarikunnan ja Xiongnun välillä sen jälkeen, kun hän vuonna 200 eaa. oli hävinnyt Baidengin taistelun Xiongnua vastaan. Liu Bang kuoli vuonna 195 eaa., ja häntä seurasi hänen poikansa Liu Ying, keisari Han Hui.


title: Han Gaozu

text: Liu Bang syntyi talonpoikaisperheeseen Zhongyangin kylässä silloisessa Pein maakunnassa, joka nykyisin kuuluu Fengin piirikuntaan Jiangsussa. Hänen vanhempiensa nimiä ei tiedetä, mutta heihin viitataan yleensä nimillä "Liu Taigong" (劉太公; sananmukaisesti "Vanha herra Liu") ja "Liu Ao" (劉媼; "Vanha rouva Liu"). Legendan mukaan ennen Liu Bangin syntymää rankkasade oli yllättänyt hänen äitinsä, ja hän oli suojautunut sillan alle. Juuri silloin leimahtivat salamat, ukkonen jyrisi ja taivas pimeni. Liu Bangin isä haki vaimonsa kotiin ja näki tämän yllä lohikäärmeen leijailevan. Vaimo tuli raskaaksi ja synnytti myöhemmin Liu Bangin.


title: Han Gaozu

text: Liu Bangin väitettiin olevan myyttisen keisari Yaon ja hänen kauttaan Keltaisen keisarin jälkeläinen. Myös monet kiinalaiset aatelissuvut väittivät polveutuvansa Keltaisesta keisarista.


title: Han Gaozu

text: Liu Bangilla oli korkea nenä, poskiparta ja parta, niin että hän muistutti ulkonäöltään lohikäärmettä. Hänellä oli 72 tummaa pilkkua vasemmassa sääressään. Nuorena Liu Bang oli suorasukainen, karismattinen, hyvin pitkämielinen ja suvaitsevainen. Hän kuitenkin kuljeskeli mielellään, ei pitänyt lukemisesta eikä ollut lainkaan kiinnostunut maanviljelyksestä, minkä vuoksi hänen isänsä nimitti häntä "pikku lurjukseksi". Liu Bang piti kiinni toimettomasta elämäntavastaan ja tuli ruoan ja asunnon osalta riippuvaiseksi veljensä perheestä. Vanhempana hänet nimitettiin alempaa vartioupseerin virkaan, jossa hän tutustui paikallisiin piirikuntatason virkamiehiin ja saavutti tiettyä kuuluisuutta kotikaupungissaan. Kun hän kävi ystäviensä kanssa paikallisissa tavernoissa, nämä huomasivat hänessä lohikäärmeen piirteen aina, jos hän oli juopunut. Tavernan omistajat pitivät Liu Bangia erikoisena henkilönä ja tarjosivat hänelle juomia maksutta.


title: Han Gaozu

text: Eräänä päivänä kaupungin johtomiehet kävivät vierailulla kaupunkiin äskettäin muuttaneen tunnetun miehen, Lü Wenin (呂文; myös nimellä Lü Gong 呂公) luona. Xiao He, joka oli saanut tehtäväkseen auttaa Lü Weniä ottamaan vastaan vierailijoiden antamat lahjat, sanoi: "Ne, jotka eivät anna enemmän kuin 1000 kolikon arvoisia lahjoja, saavat istuutua hallin ulkopuolelle." Liu Bang meni sinne kuljettamatta lainkaan rahaa ja sanoi: "annan 10 000 kolikkoa." Lü Wen näki Liu Bangin, joka teki häneen ensi silmäykseltä niin suuren vaikutuksen, että hän nousi heti pystyyn ja pyysi Liuta istumaan halliin viereensä. Xiao He sanoi Lü Wenille, että Liu Bangia ei voinut ottaa vakavasti, mutta Liu ei tästä välittänyt vaan keskusteli Lün kanssa. Lü Wen sanoi: "Olen ennustanut monien henkilöiden kohtaloita, mutta en ole koskaan nähnyt yhtä poikkeuksellista henkilöä kuin sinä olet." Tämän jälkeen hän luovutti tyttärensä Lü Zhin Liulle puolisoksi, ja he menivät pian naimisiin. Lü Zhi synnytti Liu Bangille pojan, Liu Yingin (myöhemmän keisari Han Huin) ja tyttären, Lun prinsessa Yuanin.


title: Han Gaozu

text: Kerran Liu Bang sai tehtäväkseen johdattaa ryhmän vankeja Li-vuorelle rakentamaan Qin Shi Huangdin mausoleumia. Kun jotkut vangit karkasivat matkalla, Liu Bang pelkäsi henkensä puolesta, koska Qin-dynastian aikaisen lain mukaan vangin karkaaminen oli kuolemalla rangaistava rikos. Hän kuitenkin päätti vapauttaa loputkin vangit ja pakeni. Jotkut hänen vapauttamansa vangit liittyivät hänen seuraansa. Tarinan mukaan he kohtasivat jättiläismäisen valkoisen käärmeen, joka tappoi joitakuita ihmisiä myrkyllisellä puremallaan. Liu Bang iski käärmeen samana yönä kuoliaaksi, ja seuraavana aamuna hän kohtasi tiellä vanhan naisen, joka itki. Kun Liu Bangin miehet kysyivät, miksi hän itki, hän vastasi: "Punainen keisari on lyönyt kuoliaaksi lapseni, Valkoisen keisarin pojan." Tämän jälkeen nainen katosi selittämättömällä tavalla. Kuultuaan naisen merkilliset sanat Liu Bangin seuraajat uskoivat, että Liusta oli määrä tulla hallitsija, ja tämä teki heihin entistä suuremman vaikutuksen. Tätä tapausta kutsutaan "valkoisen käärmeen kuoliaaksi lyömisen kansannousuksi." ().


title: Han Gaozu

text: Liu Bang seuraajineen pakeni Mangdangin vuorelle nykyisessä Yongchengissä, Henanissa, ja eli siellä lainsuojattomana eräässä linnoituksessa. Hän piti yhä salaa yhteyttä vanhoihin Pein maakunnassa asuneisiin ystäviinsä kuten Xiao Heen ja Cao Sheniin. Vuonna 209 eaa. Chen Sneng ja Wu Guang aloittivat Dazexiangin kansannousun Qin-dynastian kukistamiseksi. Pein maakunnan silloinen rauhantuomarikin liittyi kapinaan, ja Xiao Hen ja Cao Shenin antamien ohjeiden mukaisesti hän lähetti Fan Kuain, Liu Bangin sukulaisen kutsumaan Liun seuraajineen takaisin Peihin tuekseen. Myöhemmin hän kuitenkin muutti mieltään eikä päästänyt Liu Bangia maakuntaan. Häntä huolestutti se, että Xiao He ja Cao Shen saattaisivat avata portit Liu Bangille, ja niinpä hän aikoi tappaa heidät, mutta Xiao ja Cao pakenivat ja liittyivät Liun seuraan. Xiao Hen ehdotuksesta Liu Bang käski seuraajiensa kirjoittaa kirjeitä, kääriä ne nuolten ympärille ja ampua nuolet eri puolille maakuntaa. Kirjeissään hän pyysi kaupungin asukkailta apua. Tähän he vastasivat surmaamalla rauhantuomarin ja toivottamalla hänet tervetulleeksi takaisin Pein maakuntaan. Liu Bang alkoi nimittää itseään "Pein herttuaksi" (沛公) ja tuli muille tunnetuksi tällä arvonimellään.


title: Han Gaozu

text: Vuonna 208 eaa., Qin Er Shin hallitessa Yanin, Zhaon, Qin ja Wun entisten kuningassukujen jälkeläiset kapinoivat Qin-valtakuntaa vastaan palauttaakseen omat valtakuntansa, jotka Qin Shi Huangdi oli valloittanut Kiinan yhdistämissodissa parikymmentä vuotta aikaisemmin. Wussa, nykyisessä Jiangsussa, myös Xiang Liang aloitti oman kapinansa ja asetti Xiong Xinin entisen Chun kuninkaaksi nimellä Huai III. Liu Bang liittoutui Xiang Liangin kanssa ja palveli Chua jonkin aikaan. Kun Xiang Liang sai surmansa Dingtaon taistelussa, kuningas Huai II lähetti Xiang Liangin veljenpojan Xiang Yunn ja Song Yin johtamaan Xhaon armeijaa Zhaon valtion vahvistamiseksi, joka oli joutunut Qinin joukkojen hyökkäyksen kohteeksi. Kuningas myönsi Liu Bangille "Wu’anin markiisin” arvon ja antoi hänelle tehtäväksi kohtaa armeijaa hyökkäykseen Qiniä vastaan. Kuningas lupasi, että se, joka ensimmäisenä saapuu Guanzhongiin, Qinin ydinmaalle, saisi "Guanzhongin kuninkaan" arvonimen. Vuonna 206 eaa. saapui Liu Bang ehti Guanzhongiin ennen kilpailijaansa Xiang Yua, ja hän saapui Xianyangiin, Qinin pääkaupunkiin. Ziying, viimeinen Qin-keisari, antautui Liu Bangille, mihin Qin-dynastian valtakausi päättyi. Liu Bang antoi miehilleen tarkkoja määräyksiä, kielsi heitä surmaamasta viattomia siviilihenkilöitä ja ryöstämästä valloittamiaan kaupunkeja. Rauha ja vakaat olot palasivat joksikin ajaksi Xianyangiin, kun Liu Bangin joukot pysyivät siellä.